text:
BAFSA BA A BOTŠIŠA
Nka Boledišana Bjang le Batswadi ba ka ka Melao ya Bona?
Seo o se hlokago: Bokgoni bja poledišano
Poledišano e botse ke sedirišwa sa bohlokwa seo se ka
thušago ba bangwe go go kwešiša.
go thušago go kwešiša lebaka leo le dirago gore ba bangwe ba gane seo o se nyakago.
Therešo ke gore ge e ba o nyaka go swarwa bjalo ka motho yo a godilego, ke mo go kwagalago gore le wena o itshware bjalo ka motho yo a godilego. O ka dira seo bjang?
Ithute go laola maikwelo a gago. Go ba le poledišano e botse go nyaka gore o be le boitshwaro. Beibele e re: “
Setlaela se ntšha bogale bja sona ka moka, eupša yo bohlale o thekga ditho go fihla mafelelong.”—Diema 29:11.
Ntlha ke efe? Phema go hlaba mašata, go befelwa, go bethantšha mejako goba go kibakiba o dikologa ntlo. Boitshwaro bja mohuta wo bo ka dira gore o newe melao e oketšegilego—go e na le go hwetša tokologo e oketšegilego.
Leka go kwešiša pono ya batswadi ba gago. Ka mohlala: Mohlomongwe batswadi ba gago ba dikadika go go dumelela gore o ye moletlong o itšego. Go e na le gore o ngangišane le bona, mohlomongwe o ka ba botšiša gore:
“Go ka ba bjang ge nka sepela le mogwera yo a godilego le yo a ka botwago?”
Batswadi ba gago ba ka buša ba se dumele. Eupša ge e ba o kwešiša seo ba tshwenyegilego ka sona, o ka bulegelwa ke sebaka sa go dira tšhišinyo yeo ba tlago go dumelelana le yona.
Dira gore batswadi ba gago ba go bote. Akanya ka monna yo a kolotago panka tšhelete. Ge e ba a lefa sekoloto sa gagwe kgwedi le kgwedi, panka e tla mmota gomme e ka buša ya mo dumelela go adima tšhelete e ntšinyana nakong e tlago.
Se se a swana le ka gae. O kolota batswadi ba gago go ba kwa. Ka gona, ge e ba o ba nyamiša ka mehla, o se ke wa makala ge ba se sa hlwa ba go bota.
Ithute ka mo go Oketšegilego
BAFSA
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.


c: text/html

text:
KANEGELO YA BOPHELO
Go ba Sefoa ga se gwa Nthibela go Ruta Batho ka Modimo
Ke kolobeditšwe ka 1941 ke na le mengwaga e 12. Eupša ka nako yeo ke be ke se ka hlwa ke kwešiša therešo ya Beibele gabotse. Ke thomile go e kwešiša gabotse ka 1946. Ke ka baka la’ng ke re’alo? E re ke le hlalosetšeng tša bophelo bja ka.
KA BO-1910, batswadi ba ka ba ile ba hudugela Canada ba etšwa Tbilisi, Georgia, gomme ba dula ntlong e nyenyane polaseng yeo e bego e le kgauswi le motsana wa Pelly, Saskatchewan, ka bodikela bja Canada. Ke belegwe ka 1928, gomme ke ngwana wa mafelelo go bana ba tshela. Tate o ile a hlokofala dikgwedi tše tshela pele nka belegwa, gomme mma a hlokofala ke sa le lesea. Lucy, e lego sesi wa ka yo mogolo, o ile a hlokofala ka moragonyana ga moo a na le mengwaga e 17. Ka gona malome Nick, o ile a tšea nna le bana ba gešo gore re yo dula le yena.
Ka letšatši le lengwe ge ke be ke sa abula, ba lapa la gešo ba ile ba mpona ke goga pere ya moo polaseng ka mosela. Ka ge ba be ba tšhogile gore pere yeo e ka nthaga, ba ile ba nkgoelela ba re ke tlogele pere yeo
Mogwera yo mongwe wa lapa la gešo o ile a šišinya gore ke ye ke tsene sekolo sa difoa, ka gona malome Nick a ya a nngwadiša sekolong sa difoa kua Saskatoon, Saskatchewan. Ke ile ka hudušetšwa motseng wo o bego o le bokgole bja diiri tše mmalwa go tloga gae, ka gona ka ge ke be ke sa na le mengwaga e mehlano, ke be ke tšhogile. Ke be ke kgona go etela gae feela ka matšatši a maikhutšo le ge dikolo di tswaletše. Mafelelong, ke ile ka kgona polelo ya diatla gomme ka thabela go raloka le bana ba bangwe.
KAMOO KE ITHUTILEGO THEREŠO YA BEIBELE
Ka 1939, sesi wa ka yo mogolo e lego Marion, o ile a nyalana le Bill Danylchuck, gomme ba tšea nna le sesi wa ka yo mongwe e lego Frances gore re yo dula le bona. Ke bona ba mathomo ka lapeng la gešo ba go kopana le Dihlatse tša Jehofa. Ge dikolo di tswaletše gomme ke tlile gae, ba be ba šoma ka thata go nthuta seo ba bego ba ithuta sona ka Beibeleng. Go no bolela therešo, go be go se bonolo go boledišana le bona, ka ge ba be ba sa tsebe polelo ya diatla. Lega go le bjalo, ba ile ba kgona go bona gore ke rata Modimo le gore ke nyaka go ithuta ka yena. Ke be ke bona gore ba be ba phela go ya ka seo ba bego ba se bala ka Beibeleng, ka gona ka thoma go ya tšhemong le bona. E se kgale, ke ile ka nyaka go kolobetšwa, gomme ka di
Ge dikolo di be di tswaletše ka 1946 gomme ke boetše gae, re ile ra ya kopanong ya selete kua Cleveland, Ohio, U.S.A. Letšatšing la mathomo la kopano yeo, bosesi ba ka ba be ba šiedišana ka go nngwalela dintlha nakong ya lenaneo gore le nna ke holege. Eupša letšatšing la bobedi la kopano, ke ile ka thaba kudu ge ke be ke ekwa gore go na le sehlopha sa difoa seo se bego se tolokelwa dipolelo ka polelo ya diatla. Ka gona le nna ke ile ka thabela lenaneo, le gona ke ile ka thabišwa ke gore mafelelong ke be ke kgona go kwešiša therešo ya Beibele gabotse!
GO RUTA BATHO THEREŠO
Ka nako yeo, Ntwa ya Bobedi ya Lefase e be e sa tšwa go fela, gomme batho ba bantši ba lwela dinaga tša gabo bona. Ge ke boa kopanong, ke ile ka ipotša gore ke yo emela therešo sekolong. Ka gona ke ile ka se sa dumediša folaga sekolong le go se sa opela koša ya setšhaba. Le gona ke ile ka se sa keteka matšatši a maikhutšo le go ya ditirelong tša kereke tšeo re bego re gapeletšwa go ya go tšona sekolong. Barutiši ba sekolong sa ka ba ile ba galefa gomme ba leka go ntšhošetša le go mpotša maaka ka Dihlatse tša Jehofa e le gore ke tlogele bodumedi bja ka. Dilo tše ka moka di ile tša dira gore bana bao ke bego ke tsena le bona sekolo ba ipotšiše dipotšišo ka nna, eupša seo sa mpha dibaka tša go ba nea bohlatse. Mafelelong, barutwana ba bangwe ba go swana le Larry Androsoff, Norman Dittrick le Emil Schneider ba ile ba amogela therešo gomme le lehono ba sa hlankela Jehofa.
Ka mehla ge ke etela metseng e mengwe, ke be ke kgonthišetša gore ke botša difoa ka Mmušo wa Modimo. Ka mohlala, ka letšatši le lengwe ge ke be ke na le sehlopha sa difoa kua Montreal, ke ile ka ruta Eddie Taeger ka Modimo, e lego lesogana leo e bego e le setho sa sehlotswana sa disenyi. Eddie o be a hlankela phuthegong ya polelo ya diatla kua Laval, Quebec, go fihlela a hlokofala ngwageng wa go feta. Le gona ke ile ka kopana le Juan Ardanez yoo go swana le Baberea a bego a rata go dira nyakišišo ka dilo tšeo a bego a ithuta tšona ka Beibeleng go kgonthišetša gore ke therešo. (Dit. 17:
Ka 1950, ke ile ka hudugela Vancouver. Le ge ke rata go botša difoa ka Modimo, nka se tsoge ke lebetše phihlelo yeo ke bilego le yona seterateng se sengwe ge ke be ke botša mosadi yo e sego sefoa ditaba tše dibotse. Leina la mosadi yoo e be e le Chris Spicer. O ile a dumela gore a romelwe dimakasine tša rena kgwedi le kgwedi e bile a re o nyaka gore ke tle ke tsebane le monna wa gagwe e lego Gary. Ka gona ke ile ka ya mo ba dulago gomme ra boledišana nako e telele ka Modimo ka go ngwala pampiring dilo tše re bego re di bolela ka ge ba be ba sa tsebe polelo ya diatla. Go ile gwa feta mengwaga e sego kae re sa bonane, gomme ka makala ka letšatši le lengwe ba mpona ka gare ga lešaba leo le bego le tlile kopanong kua Toronto, Ontario. Gary o be a tlo kolobetšwa lona letšatšing leo. Phihlelo yeo e kgahlišago e ile ya nkgopotša gore go dula re botša batho ditaba tše dibotse go bohlokwa ka gobane ga re tsebe gore peu ya therešo e tla mela ka dipelong tša bomang le gona neng.
Ka morago ga nako e itšego, ke ile ka boela Saskatoon. Ge ke le moo, ke ile ka kopana le mma yo mongwe yoo a ilego a nkgopela gore ke badiše barwedi ba gagwe ba mafahla ba difoa, e lego Jean le Joan Rothenberger. Banenyana bao ba be ba tsena sekolong sa difoa seo nkilego ka tsena go sona. Go se go ye kae, banenyana bao ba ile ba thoma go botša bao ba bego ba tsena le bona ka klaseng seo ba bego ba ithuta sona. Mafelelong, barutwana ba bahlano bao ba bego ba tsena le bona ka klaseng ba ile ba ba Dihlatse tša Jehofa. Yo mongwe wa bona e be e le Eunice Colin. Ke tsebile Eunice la mathomo ngwageng wa ka wa mafelelo sekolong seo. Letšatšing leo re tsebanego ka lona o ile a nnea lelekere gomme a nkgopela gore re be bagwera. Ka morago o ile a ba motho yo bohlokwahlokwa bophelong bja ka. O ile a ba mosadi wa ka!
Ka morago ga gore mmago Eunice a kwe gore Eunice o ithuta Beibele, o ile a botša hlogo ya sekolo seo Eunice a bego a tsena go sona gore e mo thibele. Hlogo yeo ya sekolo e ile ya ba ya amoga Eunice dipuku tšeo a bego a ithuta Beibele ka tšona. Lega go le bjalo, Eunice o ile a se tlogele go ithuta ka Jehofa. Ge a be a nyaka go kolobetšwa, batswadi ba gagwe ba ile ba re go yena: “Ge o ka ba yo mongwe wa Dihlatse tša Jehofa, o tla swanelwa ke go tšwa ka mo lapeng le!” Ka gona ge Eunice a be a na le mengwaga e 17, o ile a tloga gae, gomme lapa le lengwe la Dihlatse la mo tšea gore a dule le lona. O ile a tšwela pele a ithuta gomme ka morago a kolobetšwa. Ge re be re nyalana ka 1960, batswadi ba gagwe ba ile ba se tle lenyalong la rena. Lega go le bjalo, ge mengwaga e dutše e feta, ba ile ba thoma go re hlompha ka baka la ditumelo tša rena le ka baka la tsela yeo re bego re godiša bana ba rena ka yona.
JEHOFA GA SE A KA A NTAHLA
Ka ge nna le mosadi wa ka re le difoa, re godišitše bana ba šupago ba bašemane bao e sego difoa. Go be go se bonolo, eupša re ile ra kgonthišetša gore ba ithuta polelo ya diatla e le gore re kgone go boledišana le bona le go ba ruta therešo. Bana babo rena le dikgaetšedi ka phuthegong ba be ba re thuša kudu. Ka mohlala, motswadi yo mongwe o ile a re ngwalela pampišana gomme a re botša gore yo mongwe wa bana ba rena o be a rogana ka Holong ya Mmušo. Seo se ile sa re thuša go mo kgala ka yona nako yeo. Ba bane ba barwa ba ka e lego James, Jerry, Nicholas le Steven, ba hlankela Jehofa ka potego gotee le malapa a bona. Ka moka ga bona ke bagolo. Go oketša moo, Nicholas le mosadi wa gagwe e lego Deborah, ba thuša sehlopha sa bafetoledi ba polelo ya diatla ofising ya lekala ya Brithania mola Steven le mosadi wa gagwe e lego Shannan e le ditho tša sehlopha sa bafetoledi ba polelo ya diatla ofising ya lekala ya United States.
Barwa ba ka e lego James, Jerry le Steven le basadi ba bona ba tšea karolo ka ditsela tše di fapafapanego modirong wa go bolela ka Mmušo wa Modimo ba diriša polelo ya diatla
Ge go be go šetše kgwedi gore re kopanye mengwaga e 40 re nyalane, Eunice o ile a hlokofala ka morago ga go tlaišwa ke kankere ka mengwaga e mentši. O ile a dula a tieletše mengwageng yeo ka moka e thata. Selo seo se mo thušitšego go dula a tiile ke go dumela gore bahu ba tlo tsoga. Ke hlologetše letšatši leo ke tlago go mmona gape ge bahu ba tsošwa.
Ka February 2012, ke ile ka wa gomme ka robega lerapo la lethekeng. Go tloga letšatšing leo, ke ile ka swanelwa ke go hlokomelwa. Ka gona, ke ila ka ya go dula le yo mongwe wa barwa ba ka le mosadi wa gagwe. Ga bjale re Phuthegong ya Polelo ya Diatla ya Calgary gomme ke sa hlankela ke le mogolo. Ge e le gabotse, e be e le la mathomothomo ke kopanela phuthegong ya polelo ya diatla. O ka ipotšiša gore ke kgonne bjang go dula ke tiile tumelong phuthegong ya Seisemane ga e sa le go tloga ka 1946. Jehofa o ile a phethagatša kholofetšo ya gagwe ya gore o tla hlokomela ditšhiwana. (Ps. 10:
Go bolela therešo, go be go eba le dinako tšeo ke bego ke ikwa ke ferekane e bile ke nyaka go tlogela go ya dibokeng ka gore ke be ke sa kwešiše seo se bego se rutwa goba ke bona okare batho ba difoa ga ba tšeelwe godimo. Lega go le bjalo, ka dinako tšeo, ke be ke ikgopotša mantšu ao Petro a ilego a a botša Jesu, ge a be a re: “Morena, re tla ya go mang? Wena o na le mantšu a bophelo bjo bo sa felego.” (Joh. 6:

robotstxt: allowed

filter: keep


text:
MOROKAMI—KGATIŠO E ITHUTWAGO November 2016
Tokollo ye e na le dihlogo tše ithutwago tšeo di tlago go ahlaahlwa ka December 26, 2016 go fihla ka January 29, 2017.
Lentšu Leo le Bego le Bolela mo Gontši!
Ke mokgwa ofe wa go bolela le motho woo Jesu a o dirišitšego wo o bego o lebelelwa o le botho go feta mekgwa e mengwe ka moka?
“Tšwelang Pele le Kgothatšana Letšatši le Lengwe le le Lengwe”
Ke ka baka la eng kgothatšo e le bohlokwa? Re ka ithuta eng tseleng yeo Jehofa, Jesu le Paulo ba ilego ba kgothatša ba bangwe? Le gona re ka nea bjang kgothatšo yeo e holago?
Go Rulaganywa ka go Dumelelana le Puku ya Modimo
Jehofa ke Morulaganyi yo a sa bapišwego le selo. Na ga se ra swanela go letela gore bahlanka ba gagwe le bona ba rulaganywe?
Na o Hlompha Puku ya Modimo?
Batho ba Modimo ba ba le mafelelo a mabotse ge ba leka go diriša keletšo yeo e hwetšwago ka Lentšung la Modimo le ge ba thekga mokgatlo wa gagwe.
“Modiro ke o Mogolo”
O na le tokelo ya go o thekga.
Go Ntšhwa Leswiswing
Batho ba Modimo ba be ba le leswiswing ka tsela efe lekgolong la bobedi la mengwaga C.E.? Ba thomile bjang le gona neng go hwetša seetšanyana?
Ba Ile ba Lokologa Bodumeding bja Maaka
Batho ba Modimo ba ile ba lokologa neng ka mo go feletšego dinaleng tša Babilona?
“Bagoeledi ba Mmušo ba Brithania
—Tsogang!!”
Ga se gwa ka gwa ba le koketšego ya bagoeledi ba Mmušo mengwageng e lesome e fetilego! Ke eng seo mafelelong se ilego sa fetola dilo?


text:
Atlanta e Amogela Dihlatse tša Jehofa ka Borutho
“Ke rolela ditho tša mokgatlo wa lena kefa ka kganyogo ya tšona le lerato la tšona la go hlankela mmušo wa Modimo. Maiteko a lena a go rata go thuša Dihlatsegotee le setšhaba ka meneelo a tloga a lebogwa le go tšeelwa godimo kudu.”
Mantšu a a boletšwe lengwalong leo le tšwago go Kasim Reed, e lego meyara wa toropo ya Atlanta, Georgia kua U.S.A. Lengwalong le, go be go amogelwa Dihlatse tša Jehofa dikopanong tše tharo tše dikgolo tšeo di bego di tla swarelwa moo.
Ka mo go swanago, Lekgotlatoropo la Atlanta le dirile tsebišo ya go amogela baeng bao ba tlago dikopanong tše. Lekgotla le le boletše gore: “Go na le Dihlatse tša Jehofa tše ka bago dimilione tše seswai lefaseng ka bophara, tšeo di tšwago . . . Malemeng le ditšong tše makgolokgolo, eupša . . . le kopane ka morero o swanago . . . [Le] nyaka go godiša Jehofa, e lego Modimo wa ka Beibeleng le Mmopi wa dilo tšohle.”
Dikopano tše tharo tše dikgolo di be di swaretšwe moo ka July le August 2014, tše pedi tša dikopano tše di be di swere lenaneo ka Seisemane e nngwe ka Sepanishi. Baeng ba be ba etšwa dinageng tše ka bago tše 28, gomme lenaneo la Seisemane le be le fetolelwa sammaletee ka Serussia le Sejapane e le go hola baeng bao ba bolelago maleme a. Batho bao ba bilego gona dikopanong tše tše tharo e bile ba 95 689.
Ka 2014, Dihlatse tša Jehofa di be di swere dikopano tše dikgolo tša ditšhabatšhaba tše 24 dinageng tše senyane, go akaretša le mafelo a 16 a fapanego kua United States.


text:
“A go Retwe Tlhaologanyo ya Gago”
MANTŠU ao a lego ka mo godimo a boletšwe ke Dafida wa Isiraeleng ya bogologolo ge a be a reta mosadi yo a ilego a gahlana le yena tseleng. Leina la mosadi yoo e be e le Abigaile. Ke’ng seo se tutueleditšego Dafida gore a rete Abigaile, gona re ka holwa bjang ke mohlala wa mosadi yo?
Dafida o gahlane le mosadi yo nakong ya ge a be a tšhaba Kgoši Saulo. Abigaile o be a nyetšwe ke Nabala, e lego monna wa mohumi yo a bego a na le diruiwa tše dintši tšeo di bego di fula dithabeng tša seleteng sa ka borwa bja Juda. Dafida le banna ba gagwe ba ile ba šireletša badiši ba Nabala le diruiwa tša gagwe, ba ba “dikologile bjalo ka morako.” Ka morago ga nako e itšego, Dafida o ile a roma baromiwa go Nabala gore ba yo kgopela “selo le ge e le sefe seo se lego seatleng sa [gagwe],” e lego dijo. (1 Sam. 25:8, 15, 16) Ge re nagana ka tsela yeo Dafida le banna ba gagwe ba thušitšego Nabala ka gona, go be go ka se be boima gore Nabala a ba nee dijo tšeo.
Eupša Nabala, yoo leina la gagwe le bolelago gore ‘motho yo a hlokago tlhaologanyo,’ goba “Setlaela,” o ile a dira dilo ka go dumelelana le leina leo la gagwe. O ile a araba baromiwa ba Dafida ka bogale le ka lenyatšo gomme a gana go nea Dafida dijo. Ka gona Dafida o ile a itokišeletša go yo otla Nabala ka baka la lenyatšo la gagwe le tsela e sehlogo yeo a mo arabilego ka yona. Nabala le lapa la gagwe ka moka ba be ba tlo welwa ke ditlamorago tše bohloko ka baka la botlaela bja gagwe.—1 Sam. 25:2-13, 21, 22.
Ka morago ga gore Abigaile a lemoge gore phetho yeo Dafida a e dirilego ka lepotlapotla e tla ba le ditlamorago tše kotsi kudu, o ile a tsena ditaba gare ka sebete. O ile a kgopela Dafida ka tlhompho gore a naganišiše ka tswalano ya gagwe le Jehofa. Le gona Abigaile o ile a nea kgoši ye e latelago ya Isiraele le banna ba yona dijo tše dintši. Ka morago ga moo, Dafida o ile a dumela gore Jehofa ke yena a dirišitšego Abigaile go mo thibela go dira selo seo se bego se tla dira gore a be le molato pele ga Modimo. Dafida o ile a re go Abigaile: “A go retwe tlhaologanyo ya gago, go retwe le wena ka ge lehono o nthibetše gore ke se ke ka oba molato wa madi.”—1 Sam. 25:18, 19, 23-35.
Le ka mohla ga re nyake go swana le Nabala ka go se leboge dilo tše dibotse tšeo ba bangwe ba re direlago tšona. Go oketša moo, ge re bona dilo di thoma go tšwa tseleng, re swanetše go gata mogato wa go di lokiša. Ee, le rena re ka bolela mantšu a go swana le a mopsalme yo a boditšego Modimo gore: “Nthute go loka, go ba le tlhaologanyo le tsebo.”—Ps. 119:66.
Batho ba bangwe ba ka bona gore re dira dilo ka bohlale goba ka tlhaologanyo. Go sa šetšwe gore ba re botša seo goba go se bjalo, ba ka ikwa go swana le Dafida ka rena, yoo a itšego: “A go retwe tlhaologanyo ya gago.”


text:
Kgaolo 12: Batho ba Aga Tora e Kgolo
GO ILE gwa feta nywaga e mentši. Barwa ba Noa ba ile ba ba le bana ba bantši. Le gona bana ba bona ba ile ba gola gomme le bona ba ba le bana ba bantši. Go se go ye kae go be go na le batho ba bantši mo lefaseng.
Yo mongwe wa batho bao e be e le Nimirode setlogolo sa Noa. E be e le motho yo mobe yo a bego a tsoma le go bolaya diphoofolo gotee le batho. Le gona Nimirode o ile a itira kgoši e le gore a tle a buše batho ba bangwe. Modimo o be a sa rate Nimirode.
Ka nako yeo, batho ka moka ba be ba bolela leleme letee. Nimirode o be a nyaka gore batho ka moka ba dule felo gotee gore a tle a ba buše. Na o tseba seo a ilego a se dira? O ile a botša batho gore ba age motse le tora e kgolo go wona. Ba bone mo seswantšhong ge ba dira ditena.
Jehofa Modimo o be a sa thabišwe ke go agwa ga moago wo. Modimo o be a nyaka gore batho ba gašane gomme ba dule lefaseng ka moka. Eupša batho bao ba ile ba re: ‘Tlang re ikageleng motse le tora e telele yeo ntlha ya yona e fihlago magodimong. Ke moo re tlago go tuma!’ Batho ba be ba inyakela botumo, e sego go tumiša Modimo.
Ka gona Modimo o ile a dira gore batho bao ba tlogele go aga tora yeo. Na o a tseba gore o ile a dira seo bjang? O ile a dira gore gateetee batho bao ba bolele maleme a sa swanego, go e na le go bolela leleme letee. Baagi ba motse woo ba ile ba se sa kwana ka polelo. Ke ka baka leo motse woo wa bona o ilego wa bitšwa Babele goba Babilona, e lego leina leo le bolelago gore, “Tharano.”
Bjale batho bao ba ile ba thoma go tloga Babele. Batho bao ba bolelago leleme le le swanago ba ile ba tloga ba yo dula gotee dikarolong tše dingwe tša lefase.
Genesi 10:1, 8-10; 11:1-9.
Dipotšišo
- Nimirode e be e le mang, gomme Modimo o be a ikwa bjang ka yena?
- Mo seswantšhong, ke ka baka la’ng batho ba ba be ba dira ditena?
- Ke ka baka la’ng Jehofa a be a sa thabišwe ke modiro wo wa go aga?
- Modimo o ile a dira’ng gore batho ba ba tlogele go aga tora ye?
- Motse wo o be o bitšwa eng, gona leina leo le be le bolela gore’ng?
- Go ile gwa direga’ng ka morago ga gore Modimo a raranye leleme la bona?
Dipotšišo tša tlaleletšo
- Bala Genesi 10:1, 8-10.
Nimirode o ile a bontšha dika dife, gomme se se re nea temošo efe? (Die. 3:31)
- Bala Genesi 11:1-9.
Ke ka baka la’ng batho ba be ba aga tora ye, gona ke ka baka la’ng modiro wo o be o ka se atlege? (Gen. 11:4; Die. 16:18; Joh. 5:44)


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mateo 24:1-51
24 Bjale Jesu o be a swere tsela a etšwa tempeleng, eupša barutiwa ba gagwe ba batamela go mmontšha meago ya tempele.+2 Ge a araba a re go bona: “Na ga le bone dilo tše ka moka? Ruri ke re go lena: Le gatee ga go leswika le le tlago go tlogelwa mo le le godimo ga leswika le lengwe la se ke la wišwa.”+3 Ge a dutše Thabeng ya Mehlware, barutiwa ba gagwe ba tla go yena thopeng ba re: “Re botše gore dilo tše di tla direga neng, le gona pontšho ya go ba gona+ ga gago le ya bofelo bja tshepedišo ya dilo e tla ba eng?”+4 Jesu ge a ba araba a re: “Bonang gore le se forwe ke motho,+5 gobane ba bantši ba tla tla ka leina la ka, ba re: ‘Ke nna Kriste,’ gomme ba tla timetša ba bantši.+6 Le tla kwa ka dintwa le dipego tša dintwa; le bone gore le se ke la tšhoga. Gobane dilo tše di swanetše go direga, eupša ga se ya hlwa e eba bofelo.+7 “Gobane setšhaba se tla tsogela setšhaba+ gomme mmušo wa tsogela mmušo;+ go tla ba le tlhaelelo ya dijo+ le ditšhišinyego tša lefase+ lefelong le lengwe ka morago ga le lengwe.8 Dilo tše ka moka ke mathomo a dihlabi* tša tlalelo.9 “Ke moka batho ba tla le gafela tlaišegong+ gomme ba tla le bolaya,+ le tla ba ba hloilwego+ ke ditšhaba tšohle ka baka la leina la ka.+10 Le gona, ba bantši ba tla kgopša+ gomme ba tla ekana ba ba ba hloyana.+11 Go tla tsoga baporofeta+ ba bantši ba maaka ba timetša ba bantši,+12 gomme ka baka la go oketšega ga go hloka molao,+ lerato la ba bantši le tla fola.+13 Eupša yo a kgotleletšego+ go fihla bofelong ke yena a tlago go phološwa.+14 Ditaba tše tše dibotse+ tša Mmušo+ di tla bolelwa lefaseng ka moka gore e be bohlatse go ditšhaba tšohle,+ ke moka bofelo+ bo tla tla.15 “Ka baka leo, ge le bona makgapha+ a bakago tšhwalalanyo—bjalo ka ge go boletšwe ka ona ka Daniele mopoforeta—a eme lefelong le lekgethwa+ (anke mmadi a diriše temogo),16 ke moka bao ba lego Judea ba thome go tšhabela+ dithabeng.17 Motho yo a lego godimo* ga ntlo a se ke a theoga go tlo ntšha dithoto ka ntlong ya gagwe,18 le motho yo a lego tšhemong a se ke a boela ntlong gore a yo tšea seaparo sa gagwe sa ka ntle.19 Go madimabe basadi ba baimana le ba ba amušago mehleng yeo!+20 Dulang le rapela gore motšhabo wa lena e se ke ya ba wa marega, goba letšatšing la Sabatha,21 gobane ka nako yeo go tla ba le masetlapelo a magolo+ a sa kago a ba gona ga e sa le go tloga mathomong a lefase go ba go fihla gona bjale,+ aowa, le go ba gona a ka se sa ba gona gape.22 Ge e le gabotse, ka ntle le ge matšatši ao a be a ka fokotšwa, go be go ka se be le motho* yo a bego a tla phologa, eupša ka baka la bakgethwa,+ matšatši ao a tla fokotšwa.+23 “Ke moka ge e ba motho a re go lena: ‘Bonang! Kriste šo,’+ goba a re: ‘Šoole!’ Le se ke la dumela.+24 Gobane go tla tsoga bo-Kriste ba maaka+ le baporofeta ba maaka+ gomme ba tla dira dipontšho tše dikgolo+ le matete, e le gore ge e ba go kgonega, ba timetše le bona bakgethwa.+25 Bonang! Ke le lemošitše e sa le pele.+26 Ka baka leo, ge e ba batho ba re go lena: ‘Bonang! O lešokeng,’ le se ke la tšwela gona; ba re: ‘Bonang! O ka diphapošing tša ka gare,’ le se ke la dumela.+27 Gobane go etša ge legadima+ le etšwa ka bohlabela gomme le gadimela ka bodikela, le go ba gona ga Morwa wa motho go tla ba bjalo.+28 Kae le kae moo setoto se lego gona, ke mo go tlago go kgobokana+ dintšhu.+29 “Gateetee ka morago ga masetlapelo a mehleng yeo, letšatši le tla swifala,+ kgwedi+ ya se ntšhe seetša sa yona, dinaledi tša wa legodimong gomme matla a magodimo a šišinyega.+30 Ke moka pontšho ya Morwa wa motho+ e tla bonagala legodimong, gomme meloko ka moka ya lefase e tla itshetla dihuba e lla,+ ya bona Morwa wa motho a etla ka maru a legodimo ka matla le letago le legolo.+31 O tla roma barongwa ba gagwe ka modumo o mogolo wa phalafala+ gomme ba tla kgoboketša bakgethwa ba gagwe+ go tšwa mathokong a mane,+ go tloga pheletšong e nngwe ya magodimo go ya go e nngwe.32 “Bjale ithuteng taba ye ka go swantšha ka mogo: Gateetee feela ge lekalana la wona e eba le lenanana gomme le hloga matlakala, le tseba gore selemo se batametše.+33 Ka mo go swanago, ge le bona dilo tše ka moka, le tsebe gore Morwa wa motho o kgauswi mejakong.+34 Ruri ke le botša gore moloko wo+ o ka se fete le ka mohla go fihla ge dilo tše ka moka di direga.35 Legodimo le lefase di tla feta,+ eupša mantšu a ka a ka se fete le ka mohla.+36 “Ge e le mabapi le letšatši leo le iri,+ ga go na yo a tsebago, gaešita le barongwa ba magodimo le ge e le Morwa ga ba tsebe, eupša ke Tate feela yo a tsebago.+37 Gobane go etša feela kamoo mehla ya Noa+ e bego e le ka gona, le go ba gona ga Morwa wa motho go tla ba bjalo.+38 Gobane go etša ge ba be ba le bjalo mehleng yeo ya pele ga Meetsefula, ba eja ba enwa, banna ba nyala le basadi ba nyalwa, go fihla letšatšing leo Noa+ a tsenego ka lona arekeng,+39 ba se ele hloko go fihla Meetsefula a etla a ba gogola ka moka,+ le go ba gona ga Morwa wa motho go tla ba bjalo.40 Le gona, banna ba babedi ba tla be ba le tšhemong: Yo mongwe o tla tšewa gomme yo mongwe a tlogelwa;41 basadi ba babedi ba tla be ba šila lwaleng:+ Yo mongwe o tla tšewa gomme yo mongwe a tlogelwa.+42 Ka baka leo, dulang le phakgame gobane ga le tsebe letšatši leo Morena wa lena a tlago ka lona.+43 “Eupša se le swanetšego go se tseba se se: Ge e ba mong wa ntlo a ka be a tsebile nako yeo lehodu le bego le tla tla ka yona,+ o be a tla dula a phakgame a se dumelele gore ntlo ya gagwe e thubje.44 Ka baka leo le lena le itlhatsele le le ba itokišitšego,+ gobane Morwa wa motho o tla ka nako yeo le sa e naganego.45 “Ke mang yo ruri e lego mohlanka yo a botegago le wa temogo,+ yo Mong wa gagwe a mmeilego gore a hlokomele ba ntlo ya gagwe, gore a ba nee dijo tša bona ka nako e swanetšego?+46 Go thaba+ mohlanka yoo ge e ba Mong wa gagwe a fihla a mo hwetša a dira bjalo.47 Ruri ke re go lena: O tla mmea gore a hlokomele dilo tša gagwe ka moka.+48 “Fela ge e ba mohlanka yoo yo mobe pelong+ ya gagwe a ka re: ‘Mong wa ka o a diega,’+49 a thoma go itia bahlankagotee le yena, a ja a ba a nwa le matagwa a paale,50 Mong wa mohlanka yoo o tla tla ka letšatši leo a sa le letelago le ka iri+ yeo a sa e tsebego,51 gomme o tla mo otla o šoro kudu+ a mo lahlela mo go lego baikaketši. Moo ke mo go tlago go ba le dillo le ditsikitlano tša meno.+


text:
Na Beibele ke Puku Yeo e Ngwadilwego ka Bohlale bja Motho?
Karabo ya Beibele
Beibele, yeo gape e tsebjago e le Mangwalo a Makgethwa, e na le dipolelo tše dintši tše bohlale.
Lega go le bjalo, ela hloko tsela yeo Beibele e ipolelago ka yona: “Lengwalo ka moka le buduletšwe ke Modimo.” (2 Timotheo 3:16) Go na le bohlatse bjo bontši bjo bo thekgago taba yeo. Ela hloko bohlatse bjo bo latelago:
- Ga go na motho yoo le ka mohla a kilego a atlega go ganetšeng go nepagala ga Beibele ditabeng tša histori.
- Bangwadi ba Beibele e be e le banna ba botegago bao ba dirilego seo ka go tšwa pelong. Potego ya bona e dira gore seo ba se ngwadilego e be therešo e sa belaetšego.
- Beibele e na le sehlogo setee, e lego: go godišwa ga tshwanelo ya Modimo ya go buša batho le go phethagatšwa ga morero wa gagwe ka Mmušo wa gagwe wa legodimong.
- Gaešita le ge e ngwadilwe nywageng e dikete e fetilego, Beibele ga e na dikgopolo tše di fošagetšego ditabeng tša thutamahlale tšeo di bego di amogelwa ke batho ba bantši mehleng ya bogologolo.
- Bohlatse bjo bo begilwego bja histori bo hlatsela gore diporofeto tša Beibele goba dilo tšeo di boletšwego e sa le pele, di phethagetše.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Na ruri Ditaba tše Dibotse di tšwa go Modimo?
Re ka tseba bjang ge e ba molaetša wa Beibele e le therešo?
MOROKAMI
Na Beibele ke Lentšu la Modimo?
Na o nagana gore ruri bangwadi ba Beibele ba be ba buduletšwe ke Modimo?


text:
DITSELA TŠA GO HWETŠA LETHABO LA LAPA
Go Dira Gore Lenyalo la Bobedi le Atlege
HERMAN: * “Mosadi wa ka wa pele o ile a bolawa ke kankere ka morago ga ge re be re na le nywaga e 34 re nyalane. Ka morago ga go nyala gape, mosadi wa ka Linda o be a ikwa eka ke dula ke mmapetša le mosadi wa ka wa pele. Bagwera ba ka ba kgale ba be ba gakatša boemo ka go dula ba bolela ka dika tše dibotse tša mosadi wa ka wa pele, gomme seo se be se kgopiša Linda.”
LINDA: “Ka morago ga ge nna le Herman re nyalane, ke be ke ikwa eka mosadi wa gagwe wa pele o be a tšeelwa godimo go mpheta. O be a ratwa kudu, a na le lentšu le boleta e bile a na le mekgwa e mebotse. Ka dinako tše dingwe ke ipotšiša ge e ba Herman a tla ka a nthata go swana le yena.”
Herman le Linda ba thabela gore ba ile ba kopana. Linda, yo a ilego a hlalana le monna wa gagwe wa pele, e bile o bitša Herman gore ke “monna gare ga banna.” Lega go le bjalo, ba dumela gore lenyalo la bobedi le ka tliša ditlhohlo tšeo di sa kago tša ba gona lenyalong la pele. *
Ge e ba o tsene lenyalong gape, o ikwa bjang ka lenyalo la gago la bobedi? Mosadi yo a bitšwago Tamara, yo a ilego a nyalwa ka morago ga nywaga e meraro a hlalane le monna wa gagwe, o re: “Ge o tsena lenyalong la mathomo, o ba le maikwelo a kgethegilego a gore lenyalo la gago e tla ba la sa ruri. Eupša ge o tsena lenyalong la bobedi, o ka no se be le maikwelo ao, ka ge o dula o gopola gore lenyalo la gago la pele le ile la phuhlama.”
Lega go le bjalo, banyalani ba bantši ba hweditše lethabo la kgonthe le leo le swarelelago ka morago ga ge ba tsene lenyalong la bobedi. Ba ile ba dira gore manyalo a bona a atlege—gomme le wena o ka atlega! Bjang? Ela hloko ditlhohlo tše tharo tše tlwaelegilego le kamoo melao ya motheo ya Beibele e ka go thušago ka gona go lebeletšana le tšona. *
TLHOHLO 1: O THATAFALELWA KE GO DIRA GORE LENYALO LA PELE LE SE KE LA TSENATSENANA LE LENYALO LA GAGO LA BOBEDI.
Ellen yo a dulago Afrika Borwa o re: “Ga ke kgone go fo lebala seo ke se gopolago ka lenyalo la ka la pele, kudukudu ge re etela mafelo ao nna le monna wa ka wa pele re bego re eya maikhutšong go ona. Ka dinako tše dingwe ke feleletša ke bapiša monna yo ke nago le yena le wa pele.” Ka lehlakoreng le lengwe, ge e ba molekane wa gago a ile a ba lenyalong, o ka tenwa ke ge a dula a bolela ka lenyalo leo.
TŠHIŠINYO: Amogela gore ga go kgonege gore wena goba molekane wa gago le fo lebala ka manyalo a lena a pele, kudukudu ge e ba a ile a swarelela nywaga e mmalwa. Ge e le gabotse, batho ba bangwe ba dumela gore ka phošo ba ile ba bitša balekane ba bona ka maina a balekane ba pele! O ka lebeletšana bjang le boemo bjo goba a mangwe a swanago le bjona? Beibele e eletša ka gore: “Lekang gore le kwešišane.”—1 Petro 3:8, New Century Version.
O se ke wa thibela gore go bolelwe ka lenyalo la pele ka baka la lehufa. Ge e ba molekane wa gago a ikwa a nyaka go bolela ka bophelo bja gagwe le molekane wa pele, mo theetše ka kwelobohloko. Le gona, o se ke wa akgofela go phetha ka gore o go bapiša le molekane yoo. Ian yo a nyetšego gape nywaga e lesome e fetilego o re: “Mosadi wa ka Kaitlyn le ka mohla o be a sa ke a iletša go bolela ka mosadi wa ka yo a hlokofetšego. Go e na le moo, o be a lebelela seo e le tsela ya gore a ithute seo ke lego sona lehono.” E bile o ka lemoga gore dipoledišano tše bjalo di tla go thuša go hlagolela segwera sa kgauswi le molekane wa gago o mofsa.
Ela hloko dika tše dibotse le tša moswananoši tša molekane wa gago wa gona bjale. Ke therešo gore molekane wa gago a ka ba a se na dika tše itšego goba dilo tšeo a di kgonago tša go swana le tša molekane wa pele. Eupša molekane wa gago wa gona bjale a ka ba a mo phala dilong tše dingwe. Ka gona, tiiša motheo wa lenyalo la gago la gona bjale, “e sego ka go [bapiša] le motho yo mongwe,” eupša ka go naganišiša le go leboga seo o se ratago ka molekane wa gago. (Bagalatia 6:4) Monna yo a bitšwago Edmond, yo a nyetšego gabedi, o bea taba ka tsela ye: “Ka ge bagwera ba babedi ba ka se swane, le lenyalo la bobedi le ka se swane le la pele.”
O ka lekalekanya bjang dilo tše dibotse tšeo o di gopolago ka lenyalo la gago la pele le bophelo bjo o bo thomilego le molekane wa gago o mofsa? Jared o re: “Ka nako e nngwe ke ile ka hlalosetša mosadi wa ka gore lenyalo la ka la pele le be le swana le puku e botse yeo ke e ngwadilego le mosadi wa ka wa pele. Ke fela ke e bula gomme ke e bala gore ke gopole diphihlelo tša rena tše kgahlišago. Eupša ga ke phele ka gare ga puku yeo. Go e na le moo, nna le mosadi wa ka o mofsa re ngwala puku ya rena gotee, gomme ke gona moo ke phelago ka lethabo gona bjale.”
LEKA MOKGWA WO: Botšiša molekane wa gago ge e ba a na le go ikwa a sa lokologe ge go bolelwa ka lenyalo la pele. Ela hloko dinako tšeo e sego gabohlale gore go bolelwe ka lenyalo la pele.
TLHOHLO 2: O THATAFALELWA KE GO DIRIŠANA LE BAGWERA BA KGALE BAO BA SA TLWAELAGO MOLEKANE WA GAGO O MOFSA.
Javier yo a nyetšego gape ka morago ga nywaga e tshela a hlalane le mosadi wa gagwe, o re: “Go tšere nako e itšego re nyalane ge mosadi wa ka a be a ikwa eka ba bangwe ba bagwera ba ka ba a mo lekodišiša.” Monna yo a nyetšego yo a bitšwago Leo o be a le boemong bjo bo fapanego. O re: “Batho ba bangwe ba be ba botša mosadi wa ka kamoo ba bego ba rata monna wa gagwe wa pele le go mo hlologela—ke dutše ke le gona!”
TŠHIŠINYO: Leka go ipea boemong bja bagwera ba gago. Ian yo a tsopotšwego pejana o re: “Ke nagana gore ka dinako tše dingwe bagwera ba kgale ba kwešwa bohloko kudu le go thatafalelwa ke go tlwaelana le molekane o mofsa yo a tšeetšego wa pele legato go banyalani bao ba bego ba ba tseba.” Ka gona ‘e ba yo a lekalekanego, yo a bontšhago boleta bjohle go batho ka moka.’ (Tito 3:2) Nea bagwera ba gago le ba lapa leno nako ya gore ba tlwaele. Ka ge lenyalo la gago le fetogile, le bagwera ba gago ba ka fetoga. Javier, yo a tsopotšwego pejana, o re ge nako e dutše e eya, yena le mosadi wa gagwe ba ile ba tsošološa segwera le bagwera ba bona ba kgale. O tlaleletša ka gore: “Eupša re leka le go dira bagwera ba bafsa, gomme seo le sona se a thuša.”
Naganela maikwelo a molekane wa gago ge o fetša nako o na le bagwera ba kgale. Ka mohlala, ge go ka direga gore go bolelwe ka lenyalo la gago la pele, diriša temogo le kahlolo e botse gore molekane wa gago a se ke a ikwa a phaelwa ka thoko. Seema sa Beibele se re: “Ge e ba motho a ka bolela a se a nagana, mantšu ao a ka hlaba bjalo ka tšhoša. Eupša motho yo bohlale o ba šedi ka dilo tšeo a di bolelago. Mantšu ao a ka fodiša go hlabega moo.”—Diema 12:18, Holy Bible—Easy-to-Read Version.
LEKA MOKGWA WO: Ela hloko dipokano tša segwera tšeo di ka dirago gore wena le molekane wa gago le ikwe le sa lokologe. Boledišanang e sa le pele ka tsela e kaone yeo le ka swaraganago le seo bagwera ba lena ba se botšišago goba ba se bolelago ka lenyalo la pele.
TLHOHLO 3: O THATAFALELWA KE GO BOTA MOLEKANE WA GAGO O MOFSA KA GOBANE MOLEKANE WA PELE A ILE A SE BOTEGE.
Andrew yo a ilego a tlogelwa ke mosadi wa gagwe wa pele, o re: “Ke be ke dula ke boifa gore ke tla hlanogelwa gape.” Ka morago, o ile a nyala mosadi wa gagwe o mofsa e lego Riley. Andrew o re: “Gantši ke be ke ipotšiša ge e ba ke tla ka ke dire dilo gabotse go swana le monna wa Riley wa pele. Le gona ke be ke tshwenyegile mabapi le ge e ba a be a tla mpona ke sa swanelege ke moka a ntlogela gomme a ratana le monna yo mongwe.”
TŠHIŠINYO: Boledišana ka bolokologi le molekane wa gago ka dilo tšeo di go tshwenyago. Beibele e re: “Maano a a fela ge batho ba sa ntšhetšane sa mafahleng.” (Diema 15:22) Go ntšhetšana sa mafahleng mafelelong go thušitše Andrew le Riley gore ba botane. Andrew o re: “Ke ile ka botša Riley gore le ka mohla nka se diriše tlhalo e le tsela e bonolo ya go tšhabela mathata gomme Riley le yena o ile a nkgonthišetša ka seo. Ganyenyane-ganyenyane ke ile ka thoma go mmota ka mo go feletšego.”
Ge e ba molekane wa gago wa gona bjale a ile a hlanogelwa lenyalong la pele, dira sohle seo o ka se kgonago gore a go bote. Ka mohlala, Michel le Sabine, bao manyalo a bona a pele a fedišitšwego ke tlhalo, ba ile ba kwana gore ba botšane ge e ba ba ile ba boledišana goba ba kopana le balekane ba bona ba pele. Sabine o re: “Kwano ye e ile ya dira gore re ikwe re šireletšegile.”—Baefeso 4:25.
LEKA MOKGWA WO: Lekanyetša poledišano ya ka sephiring le motho wa bong bjo bo fapanego, e ka ba e le ka go kopana le yena, ka mogala goba Inthaneteng.
Manyalo a mantši a bobedi a atlegile, le la gago le ka atlega. Go ba gona, mohlomongwe o itseba gakaone ge o ipapiša le nakong ya ge o be o tsena lenyalong la mathomo. Andrew yo a tsopotšwego pejana o re: “Ke homoditšwe kudu ke go nyalana le Riley. Ka morago ga nywaga e 13 re nyalane, re na le tswalano ya kgauswi kudu—yeo le ka mohla re sa nyakego e re lahlegela.”
^ ser. 3 Maina a fetotšwe.
^ ser. 5 Ke therešo gore lehu la molekane le tlhalo di fediša lenyalo ka ditsela tše fapanego e le ruri. Sehlogo se se reretšwe go thuša batho bao ba lego maemong a ka bobedi gore ba kgone go atlega lenyalong la bobedi.
^ ser. 7 Bakeng sa tsebišo mabapi le ditlhohlo tša go godiša bana bao e sego ba madi, bona lelokelelo la dihlogo leo le rego, “Ditsela tša go Atlegiša Malapa a Lenyalo la Bobedi” ka tokollong ya Phafoga! ya July–September 2012, yeo e gatišitšwego ke Dihlatse tša Jehofa.
IPOTŠIŠE GORE . . .
Ke dika dife tša moswananoši tša molekane wa ka tšeo ke di tšeelago godimo kudu?
Ge e ba go ka direga gore go bolelwe ka lenyalo la ka la pele, nka swaragana bjang le taba yeo ka tsela yeo e tlago go nea molekane wa ka o mofsa seriti le go dira gore a se ke a belaela?
Ithute ka mo go Oketšegilego
LAPA LA GAGO LE KA THABA
Botegelanang
Na go bohlokwa kudu gore o botege lenyalong go e na le go fo phema bohlotlolo?


text:
POELANYO YA DIPUKU TŠA MONGMOŠOMO YA NGWAGA YA 2016
1 Aprele go thoma Poelanyo ya dipuku tša Mongmošomo ya Ngwaga ya 2016 ya nako ya 1 Matšhe 2015 go fihla go 29 Feberware 2016.
O se ke wa lebala tshedimošo e latelago e bohlokwa:
Maele a Bohlokwa kudu: Thomelo e ka dirwa fela go tloga ka 18 Aprele 2016 ka nako ya 201602.
1. Nako ya Poelanyo ya dipuku tša Mongmošomo ya Ngwaga e thoma go tloga ka 18 Aprele - 31 Mei 2016. Tšwelapele gomme o romele poelanyo ya gago ya dipuku ka pela, o se latelwe. Se se tla go fa nako ya go rarolla mathata a mangwe le a mangwe pele ga letšatši la kgaolo.
Ka kgopelo lemoga - e@syFile version 6.6.3
E@syfile version 6.6.3 e ka dirišwa go romela setatamente sa gago sa poelanyo ya dipuku sa 2016/02 sa (EMP501) le dipoelanyo tše dingwe gammogo le dithomelo gape.
Gopola: Boloka tshedimošo ya bjale ka khomphuthareng ya gago pele o ka hloma (install) bešene e mpsha, ka ge hlomo e ka phumula tshedimošo ya gago ya bjale.
- Taonolouta bešene ya bjale ya e@syFile™ Employer. O tla kgopelwa ka mokgwa wa go itiriša go mpshafatša ge o bula e@syFile™ Employer goba o etela eFiling go taonolouta bešene empsha.
Maele a Bohlokwa kudu:
SARS e tla kaonafatša sesteme nako le nako, go go thuša gore o kgone go romela poelanyo ya gago ga bonolo. Etela websaete kgafetša kgafetša goba go kaone, go ngwadiša go RSS feeds
ya rena gomme o tla lemošwa ge eba go na le diphetogo tše di dirilwego go matlakala ao o ingwadišitšego go ona!
- Imphota di faele tša elektroniki tša di [IRP5/IT3(a)] CSV tša Ditifikeiti tša Motšhelo wa Mongmošomo go tšwa go sesteme ya moputso.
- Dira poelanyo ya gago ya EMP501 –
- Rekhota di IRP5/IT3(a) tša tlaleletšo tša go tlatšwa ka matsogo, gomme e@syFile™ Employer e tla diriša tshedimošo ye, go tšwa go ditefikeiti ka moka tša motšhelo, go tlhakantšha palomoka ya ditefikeitika go itiriša tša EMP501 ya gago.
- Tsenya dikoloto tša gago ka moka, ditefelo le tshedimošo ya Kgoketšo ya Motšhelo wa Khiro (ETI), ge go kgonega, gomme e@syFile™ Employer e tla di tlhakantšha ka moka!
3. Metšhelo ya Meputso ya go tlatšwa ka letsogo, ya go tlogelwa ka gare ga lepokisi la tlogelo lekaleng la SARS goba ya go posiwa, ga e sa dumelelwa. Diforomo di akaretša:
Maele a Bohlokwa kudu:
Karogo e a dirwa go bengmešomo bao ba nago le di IRP5/IT3(a) tše tlhano. Mongmošomo a ka ya lekaleng la SARS
moo agente e tla go thušago go tlatša di IRP5/IT3(a) le EMP501.
Bengmešomo ba swanetše go diriša eFiling (bakeng sa di IRP5/IT3(a) tše 20 goba ka fase) goba e@syFile™ Employer go romela ditaodišo tša bona. Dikanale tše tša elektroniki ke mahala, di bonolo gape di hwetšagala 24/7.
4. Kgonthiša gore thomelo ya poelanyo ya dipuku tša gago e na le tekanyo
- EMP501 e swanetše go nyalelana le di EMP201 tša gago, tšeo di swanetšego di be di rometšwe ka nako (go go fa sebaka sa go phošolla se, moo go hlokegago).
- Di EMP201 di swanetše go nyalelana le ditefelo tše di dirilwego ka nako yeo.
- Ditefelo tša EMP201 di swanetše go nyalelana le di IRP5/IT3(a) tša gago tše di dirilwego.
Maele a Bohlokwa kudu:
Ge o itemogela mathata ka lebaka la pedifatšo goba dithomelo tša EMP501 tša go se feleletšwe tše di dirilwego go e@syFile™ Employer, bala mo
.
5. Romela poelanyo ya gago pele ga letšatši la kgaolo ya thomelo ya la 31 Mei 2016, go efoga dikotlo le ditefišo tša tswala.
Ka kgopelo lemoga: Dithomelo tša go dirwa ka disc lekaleng la SARS ga di sa dumelelwa.
Dula o na le tshedimošo ka go etela websaete kgafetša kgafetša, goba go kaone go, ngwadiša go RSS feeds
ya rena gomme o tla lemošwa ge eba go na le diphetogo tše di dirilwego go letlakala leo o ngwadišitšego go lona!


text:
Na Beibele e Dumelela Tlhalo?
Karabo ya Beibele
Ee, Beibele e dumelela tlhalo.
Lega go le bjalo, Jesu o boletše lebaka letee feela le le amogelegago la gore motho a ka hlala, ge a be a re: “Mang le mang yo a hlalago mosadi wa gagwe ge e se ka lebaka la bootswa [thobalano ka ntle ga lenyalo], a nyala yo mongwe, o a hlotlola.”—Mateo 19:9.
Modimo o hloile tlhalo ya boradia le ya go se botege. O tla ahlola bao ba hlalago balekane ba bona ka mabaka a sa rego selo, kudukudu ge ba dira bjalo ka maikemišetšo a go nyalana le batho ba bangwe.—Maleaki 2:13-16; Mareka 10:9.
Ithute ka mo go Oketšegilego
LAPA LA GAGO LE KA THABA
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.


text:
Sontaga, October 1
Bao a ba kgethilego e sa le pele ke bona bao gape a ba biditšego.—Baroma 8:30.
Jehofa o thomile go kgetha batlotšwa ka morago ga ge Jesu a tsošitšwe bahung. Go bonagala Bakriste ka moka ba therešo ba lekgolong la pele la nywaga ba be ba tloditšwe. Nywaga e makgolo ka morago ga moo, ba bantši ba bao ba bego ba ipolela gore ke Bakriste e be e se balatedi ba kgonthe ba Kriste. Lega go le bjalo, yona nywageng yeo, Jehofa o ile a tlotša batho ba sego kae bao e bego e le Bakriste ba therešo. Ba be ba swana le korong yeo Jesu a boletšego gore e tla mela gare ga mefoka. (Mat. 13:24-30) Mehleng ye ya bofelo, Jehofa o tšwetše pele a kgetha batho bao e tlago go ba karolo ya ba 144 000. Ka gona ge e ba Modimo a ka kgetha go tlotša batho ba bangwe go šetše nako e nyenyane gore bofelo bo thome, ruri re ka se nagane gore o dira phošo. (Jes. 45:9; Dan. 4:35; Baroma 9:11, 16) Re swanetše go itlhokomela gore re se ke ra arabela go swana le bašomi bao ba ilego ba ngongorega ge mong wa bona a be a nea bašomi bao ba thomilego go šoma ka iri ya mafelelo moputso wa go lekana le wa bona.—Mat. 20:8-15. w16.01 4:15
Mošupologo, October 2
Hle tšea morwa wa gago, morwa wa gago o tee feela yo o mo ratago Isaka, o ye nageng ya Moria gomme ge o fihla moo o mo dire sebego sa go fišwa thabeng yeo ke tlago go go kgethela yona.—Gen. 22:2.
Lehono Jehofa ga a re kgopele gore re dire dihlabelo ka bana ba rena, go e na le moo o re kgopela gore re kwe ditaelo tša gagwe. Ka dinako tše dingwe re ka no se kwešiše lebaka leo ditaelo tšeo di newago ka lona goba ra hwetša go le thata go di latela. Na o fela o ikwa ka tsela yeo? Go ba bangwe, go ya tšhemong ke bothata. Mohlomongwe ba na le dihlong gomme ba hwetša go le thata go bolela le batho bao ba sa ba tsebego. Ba bangwe ba tšhaba go ba bao ba fapanego le ba bangwe ge ba le sekolong goba mošomong. (Ek. 23:2; 1 Bathes. 2:2) Ge o kgopelwa go dira selo se itšego se thata, nagana ka mohlala o kgahlišago wa Aborahama wa go ba le tumelo le sebete. Ge re naganišiša ka mehlala ya banna le basadi ba botegago, e ka re tutueletša go ba ekiša le go batamela kgauswi le Mogwera wa rena, Jehofa.—Baheb 12:1, 2. w16.02 1:3, 14
Labobedi, October 3
Saulo . . . a bolela le Jonathane morwa wa gagwe le bahlanka ba gagwe ka moka mabapi le go bolaya Dafida.—1 Sam. 19:1.
Ge Saulo a be a re o tlo bolaya Dafida, Jonathane o ile a swanelwa ke go dira phetho e thata kudu. O be a nyaka go botegela tatagwe, mola ka lehlakoreng le lengwe a be a nyaka go botegela Dafida. Jonathane o be a tseba gore Modimo o thekga Dafida e sego Saulo, ka gona o ile a kgetha go botegela Dafida. O ile a sebela Dafida gore a utame ke moka a botša Saulo lebaka leo a sa swanelago go bolaya Dafida. (1 Sam. 19:1-6) Ga se ra swanela go dumelela go botegela selo le ge e le sefe, e ka ba sehlopha se itšego sa dipapadi, sekolo, goba naga, di eba bohlokwa kudu go rena go feta go botegela Jehofa. Ka mohlala, Henry o be a thabela go bapala chess le sehlopha sa sekolong gomme a nyaka go thopela sekolo sa gabo sefoka diphadišanong. Eupša ka ge a be a bapala chess mafelobekeng a mangwe le a mangwe, o be a sa be le nako e lekanego ya go ya tšhemong goba dibokeng. Henry o re o be a šetše a botegela sekolo kudu go feta go botegela Modimo. Ka gona o ile a dira phetho ya go tlogela go bapala chess sekolong.—Mat. 6:33. w16.02 3:10, 12


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Johane 14:1-31
14 “Le se dumelele dipelo tša lena di huduega.+ Bontšhang tumelo go Modimo+ le go nna.+2 Ntlong ya Tate go na le madulo a mantši.+ Nkabe ke se ka le botša se ge e ba go be go se bjalo gomme go bjalo ka gobane ke a tloga ke ya go le lokišetša lefelo.+3 Le gona, ge e ba ke tloga ke eya go le lokišetša lefelo, ke tla buša ka boa,+ ka le amogela gae go nna+ gore moo ke lego gona le lena le be gona.+4 Le gona, le tseba tsela ya moo ke yago.”5 Thomase+ a re go yena: “Morena, ga re tsebe moo o yago.+ Re tseba bjang tsela?”6 Jesu a re go yena: “Ke nna tsela+ le therešo+ le bophelo.+ Ga go yo a tlago go Tate ge e se ka nna.+7 Ge nkabe lena le ntsebile, le ka be le tsebile le Tate; go tloga mo nakong ye go ya pele, le a mo tseba e bile le mmone.”+8 Filipi a re: “Morena, re bontšhe Tatago gomme go tla be go lekane go rena.”9 Jesu a re go yena: “Wena Filipi, na ke bile le lena ka nako e telele gakaakaa, fela ga se wa hlwa o ntseba? Yo a bonego nna o bone le Tate.+ Go tla bjang gore o re: ‘Re bontšhe Tate’?+10 Na ga o dumele gore ke boteeng le Tate le gore Tate o boteeng le nna?+ Dilo tšeo ke le botšago tšona ga ke di bolele ka la ka; eupša Tate yo a lego boteeng le nna o dira mediro ya gagwe.+11 Ntumele ge ke re ke boteeng le Tate le gore Tate o boteeng le nna; go sego bjalo, dumela ka baka la mediro ka boyona.+12 Ruriruri ke re go lena: Yo a dumelago go nna, le yena o tla dira mediro ye ke e dirago; o tla dira mediro e fetago ye,+ gobane ke a tloga ke ya go Tate.+13 Le gona, selo le ge e le sefe seo le se kgopelago ka leina la ka ke tla se dira, e le gore Tate a tagafatšwe ka Morwa.+14 Ge e ba le kgopela selo le ge e le sefe ka leina la ka, ke tla se dira.15 “Ge e ba le nthata, le tla boloka ditaelo tša ka;+16 le gona ke tla kgopela Tate gomme o tla le nea mothuši yo mongwe gore a be le lena ka mo go sa felego,+17 e lego moya wa therešo,+ woo lefase le ka se kgonego go o amogela,+ gobane ga le o bone e bile ga le o tsebe. Lena le a o tseba gobane o dula le lena gomme o go lena.+18 Nka se le tlogele bošuaneng.+ Ke tla go lena.19 Go šetše lebakanyana feela gomme lefase le ka se hlwe le mpona,+ eupša lena le tla mpona+ gobane ke a phela gomme le lena le tla phela.+20 Letšatšing leo le tla tseba gore ke boteeng le Tate, le lena le boteeng le nna gomme nna ke boteeng le lena.+21 Yo a nago le ditaelo tša ka gomme a di boloka, yena yoo ke yo a nthatago.+ Le gona yo a nthatago o tla ratwa ke Tate gomme ke tla mo rata e bile ke tla iponagatša gabotse go yena.”22 Judase,+ e sego Isikariote, a re go yena: “Morena, go diragetše eng ge o ikemišeditše go iponagatša gabotse go rena e sego go lefase?”+23 Jesu ge a araba a re go yena: “Ge e ba motho le ge e le ofe a nthata, o tla boloka+ lentšu la ka gomme Tate o tla mo rata, le gona re tla tla go yena ra dula le yena.+24 Yo a sa nthatego ga a boloke mantšu a ka; lentšu leo le le kwago ga se la ka, eupša ke la Tate yo a nthomilego.+25 “Ge ke be ke sa dutše ke na le lena ke le boditše dilo tše.26 Eupša mothuši, e lego moya o mokgethwa woo Tate a tlago go o roma ka leina la ka, o tla le ruta tšohle le go le gopotša tšohle tšeo ke le boditšego tšona.+27 Ke le tlogelela khutšo, ke le nea khutšo+ ya ka. Ga ke le nee yona ka tsela yeo lefase le e neago. Le se dumelele dipelo tša lena di huduega le ge e le go di dumelela go tšhoga ka baka la poifo.28 Le kwele gore ke itše go lena, ke a tloga gomme ke tla boa go lena. Ge e ba le be le nthata, le be le tla thabela gore ke ya go Tate, gobane Tate o mpheta ka bogolo.+29 Ka gona, bjale ke le boditše taba ye pele e direga,+ e le gore ge e direga le dumele.30 Nka se sa hlwa ke bolela tše dintši le lena go tloga ga bjale gobane mmuši+ wa lefase o etla. Le gona a ka se ntire selo,+31 eupša e le gore lefase le tsebe gore ke rata Tate, ke dira tšeo Tate a ntaetšego+ gore ke di dire. Emang, a re tlogeng mo.


text:
Lentšu Leo le Bego le Bolela mo Gontši!
“MOSADI.” Ka dinako tše dingwe Jesu o be a šomiša lentšu le go bitša batho ba bong bjo bo fapanego. Ka mohlala, ge a be a fodiša mosadi yo a bego a golofetše ka mengwaga e 18 gomme a sa kgone go inamologa, o itše: “Wena mosadi, o lokolotšwe bofokoding bja gago.” (Luka 13:10-13) Jesu o ile a diriša lentšu “mosadi” ge a be a bolela le mmagwe, ka gobane mehleng yeo e be e le go bontšha tlhompho. (Joh. 19:26; 20:13) Eupša go be go na le lentšu le lengwe leo le bego le bontšha tlhompho go feta lentšu “mosadi.”
Beibele e šomiša lentšu le lengwe la go bontšha botho le lerato ge e bolela ka basadi. Jesu o ile a diriša lentšu leo ge a be a bolela le mosadi yo a tlaišitšwego ke bolwetši bja ngope ka mengwaga e 12. Mosadi yo o be a sa swanela go tla go Jesu ka gobane molao wa Modimo o be o re motho wa boemo bja gagwe ga se a hlweka. O be a swanetše go dula kgole le batho ba bangwe ka baka la boemo bja gagwe. (Lef. 15:19-27) Eupša o be a tloga a nyaka thušo. Lebaka ke gore o be a “tlaišitšwe kudu ke dingaka tše dintši, a ntšhitše tšohle tše a bego a na le tšona feela a se a ka a holega, eupša go e na le moo boemo bja gagwe bo be bo befetše pele.”
Mosadi yoo o ile a šwahla gare ga mašaba, a batamela a etšwa ka morago, a kgwatha morumo wa seaparo sa Jesu sa ka ntle ke moka a fola gateetee. Mosadi yoo o be a nagana gore Jesu ga se a mmona, eupša Jesu o ile a re: “Ke mang yo a nkgwathilego?” (Luka 8:45-47) Ke moka, mosadi yoo o ile a wela fase pele ga Jesu a tšhogile e bile a thothomela gomme “a mmotša therešo ka moka.”
Jesu ka lerato o ile a thuša mosadi yoo go theoša maswafo ka go mmotša gore: “Tia matla Morwedi wa ka!” (Mat. 9:22) Go ya ka diithuti tša Beibele, mantšu a Seheberu le a Segerika bakeng sa “morwedi” a ka dirišwa go hlalosa “go ba botho le go naganela.” Jesu o ile a tšwela pele a mo kgothatša ka gore: “Tumelo ya gago e go fodišitše. Sepela ka khutšo gomme o fole bolwetšing bja gago bjo bohloko.”
“Morwedi.” Monna wa mohumi wa Moisiraele e lego Boase o ile a diriša lentšu le ge a be a bolela le Ruthe wa Momoaba. Ruthe o be a na le lebaka la go ikwa a nyatšega ka gore o be a topelela mašaledi a diako tšhemong ya monna yo a sa mo tsebego. Boase o ile a re go yena: “A o a nkwa ngwanaka [morwedi wa ka]?” Ke moka o ile a botša Ruthe gore a tšwele pele a budutša tšhemong ya gagwe. Ruthe o ile a khunama gomme a botšiša Boase gore go tla bjang gore a mmontšhe botho, mola e le motho o šele. Boase o ile a mo kgothatša gape ka gore: “Ke begetšwe ka botlalo ka tšeo o di diretšego mmatswalago [mohlologadi Naomi] . . . A Jehofa a putse mokgwa wo o dirago ka wona.”
Ruri Jesu le Boase ba beetše bagolo ba Bakriste mohlala o mobotse! Ka dinako tše dingwe, bagolo ba babedi ba ka boledišana le kgaetšedi wa Mokriste yo a hlokago thušo ya Mangwalo le kgothatšo. Ka morago ga gore bagolo ba kgopele tlhahlo go Jehofa ka thapelo le go theetša ka kelohloko seo kgaetšedi a se bolelago, ba tla kgona go mo kgothatša le go mo homotša ka Lentšu la Modimo.


text:
EKISANG TUMELO YA BONA | HENOGE
“O Kgahlišitše Modimo Gabotse”
HENOGE o phetše nako e telele. Go ka ba thata gore re nagane ka seo, eupša mengwaga ya bophelo bja monna yoo e bile e 365
Go bonagala Henoge a be a le kotsing e kgolo. Akanya ka yena a tšhaba, a sa kgone go lebala kamoo batho bao a bego a sa tšwa go ba botša molaetša o tšwago go Modimo ba arabetšego ka gona. Difahlego tša bona di be di tuka bogale. Batho bao ba be ba mo hloile. Ba be ba nyatša molaetša wa gagwe e bile ba hloile le Modimo yo a bego a mo romile. Ba be ba ka se kgone go hlasela Modimo wa Henoge e lego Jehofa, eupša ba be ba ka hlasela monna yo! Mohlomongwe Henoge o be a ipotšiša ge e ba a be a tla ka a bona lapa la gagwe gape. Na o be a nagana ka mosadi wa gagwe le barwedi ba gagwe goba a nagana ka morwa wa gagwe Methusela goba ka motlogolo wa gagwe e lego Lamege? (Genesi 5:21-23, 25) Na a e be e le ona mafelelo a gagwe?
Henoge ke motho yo a makatšago yo go bolelwago ka yena ka Beibeleng. Go bolelwa ka yena ka botlalo dikarolong tše tharo feela tše kopana ka Beibeleng. (Genesi 5:21-24; Baheberu 11:5; Juda 14, 15) Lega go le bjalo, tšona ditemana tše ge e le gabotse di hlalosa ka mo go lekanego ka monna yo wa tumelo e matla. Na le wena o hlokometše lapa? Na o kile wa lebeletšana le boemo bjo go bjona o ilego wa swanelwa ke go emela seo o tsebago gore se nepagetše? Ge e ba go le bjalo, o ka ithuta mo gontši tumelong ya Henoge.
‘HENOGE O ILE A DULA A SEPELA LE MODIMO WA THEREŠO’
Ge Henoge a belegwa, boemo bja batho bo be bo sa kgahliše. E be e le moloko wa bošupa lešikeng la Adama. Ke therešo gore batho ba be ba sa le kgauswi le phethego yeo e bego e lahlegetše Adama le Efa. Ke ka lebaka leo batho ba bego ba sa dutše ba phela nako e telele kudu. Lega go le bjalo, ba be ba le boemong bjo bo sa kgahlišego boitshwarong le tswalanong ya bona le Modimo. Bošoro bo be bo tletše gohle. Bošoro bjoo bo thomile molokong wa bobedi, nakong ya ge Kaine a be a bolaya ngwanabo e lego Abele. Go bonagala yo mongwe wa ditlogolo tša Kaine a be a ikgantšha kudu ka go ba yo šoro le yo a itefeletšago go feta Kaine! Molokong wa boraro, go ile gwa tšwelela bobe bjo bongwe. Batho ba ile ba thoma go bitša leina la Jehofa, eupša e sego bakeng sa go le godiša borapeding. Go bonagala ba be ba diriša leina la Modimo le lekgethwa ka tsela ya go le rogaka le ya go le hlompholla.
Go bonagala mohuta woo wa bodumedi bjo bo gobogilego o be o atile mehleng ya Henoge. Ka gona, ge Henoge a le gare a gola, o ile a swanelwa ke go dira kgetho. Na o be a tla ya le mogofe? Go ba na o be a tla tsoma Modimo wa therešo e lego Jehofa, yo a dirilego magodimo le lefase? O swanetše go ba a ile a kgomega kudu ge a be a ithuta ka Abele, yoo e bilego mohwelatumelo ka ge a be a rapela Jehofa ka tsela yeo e kgahlago Jehofa. Henoge o ile a kgetha go latela mohlala o swanago. Genesi 5:22 e re botša gore: “[Henoge o ile] a sepela le Modimo wa therešo.” Mantšu ao a kgahlišago a hlaola Henoge e le monna yo a boifago Modimo lefaseng leo le sa boifego Modimo. Ke motho wa pele yoo Beibele e mo hlalosago ka tsela yeo.
Temana yona yeo ya Beibele e re Henoge o ile a dula a sepela le Jehofa le ka morago ga gore a belegelwe morwa yo a bitšwago Methusela. Ka gona re bona Henoge e le monna wa lapa ge a be a na le mengwaga e ka bago e 65. O be a na le mosadi, yoo leina la gagwe le sa bolelwego ka Mangwalong, e bile a na le “barwa le barwedi” bao palo ya bona e sa bolelwego ka Beibeleng. Ge e ba tate a nyaka go sepela le Modimo mola a godiša bana le go hlokomela lapa, gona o swanetše go leka ka gohle go hlokomela lapa la gagwe ka tsela yeo e kgahlago Modimo. Henoge o ile a kwešiša gore Jehofa o be a letetše gore a kgomarele mosadi wa gagwe ka go botega. (Genesi 2:24) Ga go pelaelo gore o ile a dira sohle se a ka se kgonago go ruta bana ba gagwe ka Jehofa Modimo. Mafelelo e bile a fe?
Beibele ga e bolele kudu tabeng yeo. Ga e bolele selo ka tumelo ya morwa wa Henoge e lego Methusela, yoo a phetšego nako e telele go feta batho ka moka bao go bolelwago ka bona ka Beibeleng. Methusela o hweletše ngwageng wa Meetsefula. Lega go le bjalo, Methusela o ile a belegelwa morwa yo a bitšwago Lamege. Lamege o phetše nakong e tee le rakgolo’agwe Henoge ka mengwaga e fetago e lekgolo. Le gona Lamege o ile a gola a bontšha tumelo e makatšago. Jehofa o ile a budulela Lamege gore a bolele boporofeta ka morwa wa gagwe e lego Noa. Boporofeta bjoo bo ile bja phethagala ka morago ga Meetsefula. Noa ka go swana le rakgolokhukhu wa gagwe e lego Henoge, o ile a hlaolwa e le monna yo a bego a sepela le Modimo. Noa ga se a ka a bona Henoge. Eupša Henoge o tlogetše bohwa bjo bo humilego. Noa a ka ba a ithutile ka bohwa bjoo go tatagwe e lego Lamege, goba go rakgolo wa gagwe e lego Methusela goba mohlomongwe go Jarede, e lego tatago Henoge, yo a hwilego ge Noa a be a na le mengwaga e 366.
Nagana ka phapano yeo e lego gona magareng ga Henoge le Adama. Le ge Adama a be a phethagetše, o ile a direla Jehofa sebe gomme a tlogelela ditlogolo tša gagwe bohwa bja borabele le manyami. Henoge yena le ge a be a se a phethagala, o ile a sepela le Modimo gomme a tlogelela ditlogolo tša gagwe bohwa bja tumelo. Adama o hwile ge Henoge a na le mengwaga e 308. Na lapa la Adama le ile la llela rakgolokhukhu yo wa moithati? Ga re tsebe. Go sa šetšwe seo, Henoge o ile “[a dula] a sepela le Modimo wa therešo.”
Ge e ba o hlokomela lapa, ela hloko seo o ka ithutago sona tumelong ya Henoge. Le ge go le bohlokwa gore o hlokomele ba lapa la gago ka dilo tša nama, ga go na se bohlokwa kudu go feta go ba hlokomela ka thuto ya Modimo. (1 Timotheo 5:8) Ga o dire seo ka go fo bolela eupša o se dira ka go tšea kgato. Ge e ba o kgetha go sepela le Modimo go etša Henoge, gomme o dumelela melao ya Modimo yeo e buduletšwego gore e hlahle bophelo bja gago, le wena o tla nea ba lapa la gago bohwa bjo bo humilego, e lego mohlala o mobotse kudu wo ba ka o ekišago.
HENOGE “O POROFETILE MABAPI LE BONA”
Henoge a ka ba a be a lewa ke bodutu ka ge e be e le monna wa tumelo lefaseng leo le se nago tumelo. Na Modimo wa gagwe e lego Jehofa o ile a mo šetša? Ee, o be a mo šeditše. Go ile gwa fihla letšatši leo ka lona Jehofa a ilego a boledišana le mohlanka yo wa gagwe yo a botegago. Modimo o ile a nea Henoge molaetša wo a bego a swanetše go o botša batho ba mehleng ya gagwe. Ka go re’alo, o ile a dira Henoge moporofeta wa mathomo yoo molaetša wa gagwe o utolotšwego ka Beibeleng. Re tseba se ka gobane Juda, e lego ngwanabo Jesu ka motswadi o tee, o ile a budulelwa gore a ngwale mantšu a Henoge a boporofeta ka morago ga mengwaga e makgolo. *
Boporofeta bja Henoge bo be bo re’ng? Bo be bo re: “Bonang! Jehofa o tlile le diketekete tša barongwa ba gagwe ba bakgethwa, go tlo phetha kahlolo go bohle le go bea bohle ba sa boifego Modimo molato mabapi le ditiro tšohle tša bona tša go se boife Modimo tše ba di dirilego ka tsela ya go se boife Modimo, le mabapi le dilo tšohle tše di tšhošago tšeo badiradibe ba sa boifego Modimo ba di boletšego ka yena.” (Juda 14, 15) Bjale, selo sa pele seo o ka se elago hloko ke gore Henoge o hlalositše dilo go le bjalo ka ge eka Modimo o šetše a dirile seo boporofeta bo se bolelago. Wo e bile mokgwa woo diporofeto tše dintši tša ka morago di ilego tša o latela. Kgopolo ke gore: Moporofeta o bolela ka selo seo a kgodišegilego gore se tlo direga moo e lego gore se ka hlaloswa go le bjalo ka ge e ka se šetše se diregile!
Henoge o kwele go le bjang go bolela molaetša woo, mohlomongwe a o botša batho ka moka bao ba bego ba tla mo theetša? Ela hloko kamoo molaetša woo o bego o le matla ka gona; o dirišitše ka makga a mane polelwana bao “ba sa boifego Modimo” bakeng sa go sola batho, ditiro tša bona le tsela yeo ba bego ba dira ditiro tšeo ka yona. Ka baka leo, boporofeta bjoo bo be bo lemoša batho ka moka gore lefase leo ba le agilego go tloga mola batho ba rakwago tšhemong ya Edene, e be e le le lebe ka mo go feletšego. Lefase leo le be le tla lebana le phedišo e šoro ge Jehofa a etla le “diketekete tša barongwa ba gagwe ba bakgethwa,” e lego madira a matla a barongwa bao ba hlametšwego ntwa, ge ba tliša phedišo. Henoge o ile a bolela temošo yeo ya Modimo ka sebete, a dira seo a nnoši! Mohlomongwe Lamege yo monyenyane o be a bogetše seo, a makaletše sebete sa rakgolo’agwe. Ge e ba go le bjalo, gona re ka kgona go kwešiša lebaka la seo gabotse.
Tumelo ya Henoge e ka re tutuetša gore re ipotšiše ge e ba re lebelela lefase leo re phelago go lona ka tsela yeo Modimo a le lebelelago ka yona. Kahlolo yeo Henoge a e boletšego ka sebete e sa dutše e le gona; e šoma le lefaseng la mehleng yeno go etša ge e be e šoma lefaseng la mehleng ya Henoge. Ka go dumelelana le temošo ya Henoge, Jehofa o ile a tliša Meetsefula lefaseng leo le sa boifego Modimo la mehleng ya Noa. Eupša phedišo yeo ke mohlala wa phedišo e kgolo ya nakong e tlago. (Mateo 24:38, 39; 2 Petro 2:4-6) Lehono, Modimo a na le madira a gagwe a makgethwa, o ikemišeditše go tliša kahlolo ya go loka lefaseng leo le sa boifego Modimo, go etša mehleng e fetilego. Yo mongwe le yo mongwe wa rena o swanetše go ela hloko temošo ya Henoge gomme a e botše ba bangwe. Ba lapa le bagwera ba ka no se eme le rena. Ka dinako tše dingwe re ka ikwa eka re lahlegile. Eupša Jehofa le ka mohla ga se a ka a lahla Henoge; le lehono a ka se lahle bahlanka ba gagwe bao ba botegago!
“O ILE A TLOŠWA E LE GORE A SE BONE LEHU”
Mafelelo a Henoge e bile afe? Ka tsela e itšego, lehu la gagwe ke leo le makatšago kutšwanyana le go tlaba go feta bophelo bja gagwe. Pego ya Genesi e re: “Henoge [o ile a dula] a sepela le Modimo wa therešo. Ke moka a se sa hlwa a eba gona, gobane Modimo a mo tšere.” (Genesi 5:24) Modimo o tšere Henoge bjang? Moapostola Paulo o ile a hlalosa ka morago gore: “Ka tumelo Henoge o ile a tlošwa e le gore a se bone lehu, gomme o be a sa hwetšagale felo gobane Modimo o be a mo tlošitše; eupša pele ga go tlošwa ga gagwe o ile a hlatselwa gore o kgahlišitše Modimo gabotse.” (Baheberu 11:5) Paulo o be a e ra gore’ng ka polelwana e rego “a tlošwa e le gore a se bone lehu”? Diphetolelo tše dingwe tša Beibele di re Modimo o išitše Henoge legodimong. Eupša ga go bjalo. Beibele e bontšha gore Jesu Kriste ke yena wa mathomo wa go tsošetšwa legodimong.
Ka gona, ke ka kgopolo efe Henoge a ilego a “tlošwa” gore a se “bone lehu”? Go ka direga gore Jehofa o tlošitše Henoge ka go mo robatša lehung, a mo dira gore a se kwe dihlabi le ge e le dife tša lehu. Pele, Henoge “o ile a hlatselwa gore o kgahlišitše Modimo gabotse.” Bjang? Pejana ga lehu la gagwe, Henoge a ka ba a ile a bona pono e tšwago go Modimo, mohlomongwe yeo e bego e mmontšha lefase e le paradeise. Henoge o ile a ithobalela lehung ka morago ga pontšho yeo e botse ya go amogelwa ke Modimo. Ge moapostola Paulo a ngwala ka Henoge le banna le basadi ba bangwe ba tumelo, o itše: “Ka moka ba ile ba hwa ba na le tumelo.” (Baheberu 11:13) Ka morago ga moo, manaba a gagwe a ka ba a ile a tsoma setopo sa gagwe, eupša a se se ‘hwetše felo.’ Mohlomongwe ka gobane Jehofa a se tlošitše gore ba se ke ba se senya goba ba se dirišetša go kgothaletša bodumedi bja maaka. *
Ka gona, re dutše re nagana ka tsela yeo ya Mangwalo, anke re lekeng go akanya kamoo bophelo bja Henoge bo ka bago bo feleleditše ka gona. Akanya ka boemo bjo, o gopola gore e no ba kgonagalo feela. Henoge o be a tšhaba, a lapile o šoro. Batlaiši ba gagwe ba be ba mo kitimiša, ba tuka bogale ka baka la molaetša wa gagwe wa kahlolo. Henoge o ile a hwetša lefelo la go ikuta le go khutša ka nakwana, eupša o be a tseba gore a ka se ba tšhabele ka nako e telele. Bjale o be a dikologwa ke lehu le šoro. O ile a rapela Modimo wa gagwe ge a le gare a khuditše. Ke moka o ile a aparelwa ke khutšo e kgolo. Henoge o ile a tlelwa ke pono yeo e bego e bonagala gabotse bjalo ka ge eka o be a le moo ka kgonthe.
Akanya a bona lefase leo le fapanego ka mo go feletšego le leo a bego a le tseba. O be a bona eka lefase leo ke le lebotse go swana le serapa sa Edene, eupša go be go se na bakerubi bao ba bego ba thibela batho go tsena go sona. Go be go na le banna le basadi ba bantši, bao ka moka ba phetšego gabotse e bile ba na le mafolofolo. Go be go buša khutšo gare ga bona. Go be go se na mohlalanyana wa lehloyo le tlaišo ya bodumedi tšeo Henoge a bego a tseba ka tšona. Ge e le Henoge, o be a ekwa kgonthišetšo ya Jehofa, lerato la gagwe le gore o a mo amogela. O be a kgodišegile gore ke lefelo leo a nyakago go ba go lona; e be e tla ba legae la gagwe. Ge a dutše a ekwa a aparelwa ke khutšo e oketšegilego, Henoge o ile a tswalela mahlo a ya le boroko, bjona boroko bja go se be le ditoro.
O sa dutše a le moo go fihla le lehono, a ithobaletše lehung, a lotegile gabotse kgopolong e sa lekanywego ya Jehofa Modimo! Go etša ge Jesu a ile a holofetša ka morago, go tla tla letšatši leo ka lona bohle bao ba lego kgopolong ya Modimo ba tlago go kwa lentšu la Kriste gomme ba tšwa mabitleng, ba bula mahlo ba le lefaseng le lefsa le lebotse la khutšo.
Na o ka rata go ba moo? Akanya ka lethabo la ge o kopana le Henoge. Nagana ka dilo tše di kgahlišago tšeo re ka ithutago tšona go yena! A ka re botša ge e ba seo re bego re se nagana ka metsotso ya gagwe ya mafelelo e be e nyakile e le therešo. Eupša gona bjale go na le selo seo re tlogago re swanetše go ithuta sona go yena kapejana. Ka morago ga gore a bolele ka Henoge, Paulo o tšwetše pele ka gore: “Ka ntle le tumelo go kgahliša Modimo gabotse ga go kgonege.” (Baheberu 11:6) Ruri leo ke lebaka le le kwagalago la gore re ekiše tumelo ya go bontšha sebete ya Henoge
^ par. 14 Diithuti tše dingwe tša Beibele di bolela gore Juda o tsopotše puku e nngwe ya apokrifa yeo e bitšwago Puku ya Henoge, eupša e le puku yeo go sa tsebjego gore e tšwa kae e bile e bolela dilo tšeo e sego tša kgonthe tšeo go bolelwago maaka a gore di boletšwe ke Henoge. E na le karolo yeo e bolelago ka boporofeta bja Henoge ka go nepagala, eupša bo ka ba bo tšerwe mothopong wa bogologolo wo o re lahlegetšego, woo e ka bago e le sengwalwa goba tsebišo yeo e fetišwago ka molomo. Juda a ka ba a dirišitše wona mothopo woo wa bogologolo, goba a ka ba a kwele ka Henoge go tšwa go Jesu, yoo pele ga ge a ka tla lefaseng, a bonego bophelo bja Henoge.
^ par. 20 Ka mo go swanago, mohlomongwe Modimo o ile a kgonthišetša gore setopo sa Moshe le sa Jesu di se ke tša hwetšwa gore di se ke tša swarwa gampe ka tsela yeo.
Ithute ka mo go Oketšegilego
MOROKAMI
Na re ka Kgahla Modimo e le ka Kgonthe?
Karabo e ka hwetšwa bophelong bja Jobo, bja Lota le bja Dafida, bao ka moka ba ilego ba dira diphošo tše dikgolo.


text:
HOCKEYGODS IMAGESUPLOAD
over 3 years ago
Lego, Slap Shot Lego, Lego Hockey, Lego Street Hockey, Lego Puck, Lego Game, Lego Hockey Game, Custom Lego, Lego Hockey Player, Never Lego of the Puck
over 3 years ago
Lego, 2012, Lego Hockey, Lego Game, Lego Hockey Game, Custom Lego, 2012 Hockey, Lego Air Hockey
over 4 years ago
Lego Hockey, Vintage Lego, Lego Puck, Lego Mask, Lego Rink, Lego Game, Lego Hockey Game, Lego Hockey Player, Lego Sports Hockey NHL Championship Ch...
over 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Lego Brick Arena, Custom Lego, Lego Hockey Player
over 4 years ago
Lego, 1995, Lego Hockey, Vintage Lego, Lego Stadium, Lego Game, Lego Hockey Game, Custom Lego
over 4 years ago
Lego, Zamboni, Lego Hockey, Lego Rink, Lego Game, Lego Hockey Game, Custom Lego, Lego Zamboni, 1995, Vintage Lego
over 4 years ago
Lego, Lego Hockey, Puck Passer, Slammer Stadium, Lego Puck, Lego Rink, Lego Game, Lego Hockey Game
over 4 years ago
Lego, Star Wars, Lego Hockey, Lego Game, Lego Hockey Game, lego iPad Hockey, iPad Lego Hockey, Star Wars Lego Hockey, Star Wars Hockey Players
over 4 years ago
Lego, Lego Hockey, Puck Passer, Lego Game, Lego Hockey Game
over 4 years ago
Lego, 2009, Miracle on Ice, Custom Stick, Lego Hockey, Lego Hockey Game, Custom Lego, Minifig, Mike Eruzione, 1980 USA Olympic Hockey Team
over 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Brick Arena, Lego Brick Arena
All 11 images


text:
Na Dihlatse tša Jehofa di Thuba Malapa Goba di a a Aga?
Ka ge re le Dihlatse tša Jehofa, re šoma ka thata gore re age malapa a rena le a baagišani ba rena. Re hlompha Modimo ka ge e le Mothomi wa lapa. (Genesi 2:21-24; Baefeso 3:14, 15) A diriša Beibele, Modimo o re ruta melao ya motheo yeo e thušitšego batho lefaseng ka bophara go ba le manyalo a tiilego le a thabilego.
Kamoo Dihlatse tša Jehofa di Kgothaletšago go ba le Malapa a Tiilego
Re dira sohle seo re ka se kgonago gore re latele keletšo ya Beibele, ka ge e re thuša gore re be banna ba nyetšego, basadi ba nyetšwego le batswadi ba kaone. (Diema 31:10-31; Baefeso 5:22–6:4; 1 Timotheo 5:8) Bohlale bjo bo tšwago ka Beibeleng bo thuša le malapa ao a aroganego ka bodumedi gore a atlege. (1 Petro 3:1, 2) Ela hloko seo se bolelwago ke batho bao e sego Dihlatse bao balekane ba bona e lego Dihlatse tša Jehofa:
“Mengwaga ya rena e tshelelago ya mathomo re le lenyalong e be e tletše ka diphapano le pherekano. Lega go le bjalo, ka morago ga gore Ivete e be Hlatse ya Jehofa, o ile a thoma go ba le lerato le tseneletšego le go se fele pelo. Diphetogo tšeo a di dirilego di phološitše lenyalo la rena.”—Clauir yo a tšwago Brazil.
“Ge monna wa ka, Chansa, a thoma go ithuta Beibele le Dihlatse tša Jehofa, ke ile ka gana ka gobane ke be ke nagana gore di thuba malapa. Ga e sa le go tloga ka nako yeo, ke bone gore ge e le gabotse Beibele e thušitše lenyalo la rena.”—Agness yo a tšwago Zambia.
Ge re le bodireding, re bontšha baagišani ba rena kamoo go diriša bohlale bjo bo tšwago ka Beibeleng bo ka ba thušago go
Na go fetoša bodumedi go tliša diphapano lenyalong?
Ke therešo gore ka dinako tše dingwe go ka dira gore go be le diphapano. Ka mohlala, pego ya 1998 yeo e dirilwego ke khamphani ya go dira nyakišišo e lego Sofres, e hweditše gore lenyalong le tee go a 20 go ba le mathata a magolo ge molekane o tee a fetoga Hlatse.
Jesu o boletše gore bao ba latelago dithuto tša gagwe ka dinako tše dingwe ba be ba tla le ba le diphapano ka lapeng. (Mateo 10:32-36) Radihistori Will Durant o boletše gore Mmušong wa Roma, “Bokriste bo be bo latofatšwa ka gore bo thuba malapa,” * le lehono Dihlatse tša Jehofa le tšona di sa latofatšwa ka tsela e swanago. Lega go le bjalo, na se se ra gore Dihlatse di baka diphapano malapeng?
Ge Kgoro ya Yuropa ya Ditokelo tša Batho e be e dira phetho ya mabapi le tatofatšo ya gore Dihlatse tša Jehofa di thuba malapa, e boletše gore batho bao e sego Dihlatse gantši ke bona bao ba bakago diphapano ka go gana go “amogela le go hlompha tokologo ya bodumedi ya molekane wa bona le go mo dumelela go dira mediro ya gagwe ya bodumedi.” Kgoro e okeditše ka gore: “Boemo bjo bo tlwaelegile manyalong ao balekane ba lego bodumeding bjo bo sa swanego e bile Dihlatse tša Jehofa le tšona di lebane le boemo bjo bo swanago.” * Lega go le bjalo, gaešita le ge Dihlatse tša Jehofa di lebane le tlaišo ya bodumedi, di katanela go latela keletšo ya Beibele e rego: “Le se ke la bušetša bobe ka bobe. .... Ge e ba go kgonega, go fihla moo go ithekgilego ka lena, ebang le khutšo le batho bohle.”—Baroma 12:17, 18.
Lebaka Leo Dihlatse tša Jehofa di dumelago gore di swanetše go nyalana le motho yo a lego bodumeding bjo tee le tšona
Dihlatse di kwa taelo ya Beibele ya go nyala goba go nyalwa “feela Moreneng,” seo se ra gore go nyalana le motho yo a lego bodumeding bjo tee le tšona. (1 Bakorinthe 7:39) Taelo ye e theilwe ka Beibeleng e bile e a hola. Ka mohlala, sehlogo sa 2010 seo se lego go Journal of Marriage and Family se bontšha gore “balekane bao ba lego bodumeding bjo tee, bao mekgwa le ditumelo tša bona di swanago, gantši ba tšeela godimo ditswalano tša bona. *
Lega go le bjalo, Dihlatse ga di kgothaletše ditho tša tšona gore di arogane le balekane ba tšona bao e sego Dihlatse. Beibele e re: “Ge e ba ngwanabo rena a na le mosadi yo a sa dumelego gomme mosadi yoo a dumela go dula le yena, a se ke a mo tlogela; le gona ge e ba mosadi yo a nago le monna yo a sa dumelego gomme a dumela go dula le yena, a se ke a tlogela monna wa gagwe.” (1 Bakorinthe 7:12, 13) Dihlatse tša Jehofa di kwa taelo ye.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.
PHAFOGA!
Kamoo o ka Bago Tate yo Botse
Ela hloko melao ya motheo ya Beibele e mehlano yeo e ka go thušago go ba tate yo lerato le yo a nago le tekatekano.


text:
O se ke wa Dumelela Selo se go Tloša Kgauswi le Jehofa
“Ikgetheleng lehono yoo le tlago go mo hlankela.”—JOSH. 24:15.
1-3. (a) Ke ka baka la’ng Joshua e le mohlala o mobotse wa motho yo a ilego a dira kgetho ya maleba bophelong? (b) Ke’ng seo re swanetšego go dula re se gopola ge go nyakega gore re dire diphetho?
LENTŠU “ikgethele” ke le matla kudu. Ge motho a ikgethela, o kgetha selo setee gare ga dilo tše dintši e bile a ka laola tsela yeo bophelo bja gagwe bo tlago go leba go yona. Ka mohlala: Nagana ka monna yo a sepelago tseleng, gomme gateetee a fihla moo tsela yeo e thomago go arogana. Na o tla kgetha go tšea efe? Ge e ba a na le moo a lebilego gona, go molaleng gore tsela e nngwe e tla mo iša mo a yago gona mola e nngwe e tla mo aroša.
2 Beibele e na le mehlala e mentši ya batho bao ba ilego ba lebeletšana le boemo bjo bo swanago. Ka mohlala, Kaine o ile a swanelwa ke go kgetha magareng ga go dira dilo ka kgalefo goba gore a e laole. (Gen. 4:6, 7) Joshua o ile a swanelwa ke go kgetha magareng ga go hlankela Modimo wa therešo goba go rapela medimo ya maaka. (Josh. 24:15) Pakane ya Joshua e be e le gore a dule a le kgauswi le Jehofa; ka baka leo, o ile a kgetha tsela yeo e mo thušitšego go dira bjalo. Kaine o be a se na pakane e bjalo, gomme o ile a kgetha tsela yeo e bego e tla mo arošetša kgole le Jehofa.
3 Ka dinako tše dingwe, re ka swanelwa ke go dira diphetho tše thata. Ge e ba seo se direga, dula o gopola ka seo o nyakago go se fihlelela goba pakane ya gago, e lego go tagafatša Jehofa ka dilo tšohle tšeo o di dirago le go phema selo le ge e le sefe seo se ka go katološetšago kgole le yena. (Bala Baheberu 3:12.) Sehlogong se le se se latelago, re tla ahlaahla dikarolo tše šupago bophelong tšeo go tšona re sa swanelago go dumelela selo se re tloša kgauswi le Jehofa.
MOŠOMO WA BOIPHEDIŠO
4. Ke ka baka la’ng mošomo wa boiphedišo o le bohlokwa?
4 Bakriste ba swanetše go itlhokomela le go hlokomela malapa a bona ka dinyakwa tša nama. Beibele e bontšha gore ge e ba motho a sa nyake go babalela ditho tša lapa la gagwe, ke yo mobe go feta motho yo a se nago tumelo. (2 Bathes. 3:10; 1 Tim. 5:8) Go molaleng gore mošomo wa boiphedišo o phetha karolo e bohlokwa bophelong, eupša ge e ba motho a se šedi, mošomo wa boiphedišo o ka mo tloša kgauswi le Jehofa. Bjang?
5. Ke dilo dife tše bohlokwa tšeo re swanetšego go di ela hloko ka mošomo wa boiphedišo?
5 A re re o tsoma mošomo. Ge e ba o dula nageng yeo mešomo e sa hwetšagalego gabonolo, o ka lekega go amogela mošomo le ge e le ofe woo o hwetšagalago. Lega go le bjalo, go thwe’ng ge e ba mošomo woo o thulana le melao ya motheo ya Beibele? Go thwe’ng ge e ba nako ya mošomo goba maeto a mošomo a šitiša mediro ya gago ya Bokriste goba a dira gore o phele kgole le lapa la gago? Na o swanetše go fo amogela mošomo woo gomme o ipotše gore go kaone go ba le mošomo woo go e na le go phutha diatla? Gopola gore go kgetha tsela e fošagetšego go ka go tloša kgauswi le Jehofa. (Baheb. 2:1) Go sa šetšwe gore o tsoma mošomo goba o lekodišiša ge e ba woo o nago le wona gona bjale o a swanelega, o ka dira bjang diphetho tše bohlale?
6, 7. (a) Ke dipakane dife tšeo motho a ka bago le tšona ka mošomo wa boiphedišo? (b) Ke pakane efe yeo e ka go batametšago kgauswi le Jehofa, gomme ka baka la’ng?
6 Ka ge go hlalositšwe pejana, dula o gopola moo o yago gona. Ipotšiše gore: ‘Ke nyaka gore mošomo wa ka wa boiphedišo o nkiše kae?’ Ge e ba o lebelela mošomo e le selo sa go go thuša go itlhokomela le go hlokomela lapa la gago tirelong ya Jehofa, gona Jehofa o tla go šegofatša maitekong a gago. (Mat. 6:33) Jehofa o tseba kamoo a ka go thušago ka gona ge o lahlegelwa ke mošomo goba ge maemo a tša boiphedišo a phuhlama go sa letelwa. (Jes. 59:1) Modimo “o tseba go hlakodiša batho ba boineelo go [yena] molekong.”—2 Pet. 2:9.
7 Ka lehlakoreng le lengwe, go thwe’ng ge e ba pakane ya gago e fo ba gore o hume? Mohlomongwe o ka feleletša o humile. Lega go le bjalo, gopola gore le ge seo se ka direga, mahumo a bjalo a ka se fo itlela, a na le ditlamorago tše kotsi. (Bala 1 Timotheo 6:9, 10.) Ge e ba o etiša mahumo le mošomo wa boiphedišo pele bophelong, gona dilo tšeo di ka go tloša kgauswi le Jehofa.
8, 9. Ke pono efe yeo batswadi ba swanetšego go ba le yona ka mošomo wa boiphedišo? Hlalosa.
8 Ge e ba o le motswadi, nagana kamoo mohlala wa gago o kgomago bana ba gago ka gona. Ke’ng seo ba se bonago e le se bohlokwahlokwa go wena? Na ke mošomo wa gago goba tswalano ya gago le Jehofa? Ge e ba ba bona o etiša maemo, botumo le mahumo pele bophelong bja gago, na ba ka se latele tsela e bjalo e kotsi? Le ge o le motswadi wa bona, na ba ka se thome go go nyatša ka tekanyo e itšego? Mofsa yo mongwe wa Mokriste o re: “Ge ke gopola gabotse, ga go le ka mohla moo tate a ilego a se swarege ka mošomo wa gagwe wa boiphedišo. Mathomong, go be go bonagala eka o šoma ka thata gore lapa lešo le hwetše tše kaonekaone bophelong. O be a sa nyake gore re diile. Eupša nywageng ya morago bjale, go na le se sengwe seo se fetogilego. O phelela mošomo, gomme o tliša ka lapeng dilo tša manobonobo go e na le go tliša feela dilo tša motheo. Ka gona, re tsebja re le lapa leo le nago le tšhelete e ntši go e na le la go kgothaletša ba bangwe gore ba phegelele dipakane tša moya. Ke be nka rata ge tate a ka ntlhokomela ka dilo tša moya go e na le ka tšhelete.”
9 Batswadi, le se ke la itloša kgauswi le Jehofa ka go etiša pele mešomo ya lena ya boiphedišo. Ka mohlala wa lena, bontšhang bana ba lena gore le tloga le dumela gore mahumo a bohlokwahlokwa ao re ka bago le ona ke a moya e sego a dilo tše di bonagalago.—Mat. 5:3.
10. Ke eng seo mofsa yo a sa dutšego a nagana ka mošomo wo a tlago go o kgetha a swanetšego go se ela hloko?
10 Ge e ba o le mofsa yo a sa dutšego a nagana gore ke mošomo ofe wo a ka o dirago, o ka kgetha bjang tsela ya maleba? Ka ge re boletše pejana, o swanetše go tseba moo bophelo bja gago bo lebilego gona. Na go itlwaeletša mošomo woo le go feleletša o o dira go tla go dumelela gore o kgone go phegelela dikgahlego tša Mmušo ka mo go tletšego goba go tla go tloša kgauswi le Jehofa? (2 Tim. 4:10) Na pakane ya gago ke go phela bjalo ka batho bao lethabo la bona le laolwago ke seo ba nago le sona ka akhaontong ya panka goba dithoto tšeo ba nago le tšona mebarakeng ya ditšhelete? Goba na o tla kgetha go bontšha sebete bjalo ka Dafida yo a ngwadilego gore: “Nkile ka ba lesogana, e bile ke tšofetše, eupša ga se ka bona le ge e le mang yo a lokilego a tlogetšwe a le feela, goba bana ba gagwe ba kgopela dijo”? (Ps. 37:25) Gopola gore tsela e nngwe e tla go tloša kgauswi le Jehofa, mola e nngwe e tla go lebiša bophelong bjo bokaone ka go fetišiša. (Bala Diema 10:22; Maleaki 3:10.) Na wena o tla kgetha tsela efe? *
BOITAPOLOŠO LE BOITHABIŠO
11. Ke eng seo Beibele e se bolelago ka boitapološo le boithabišo, eupša ke’ng seo re swanetšego go dula re se gopola?
11 Beibele ga e thibele batho gore ba ithabiše, le gona ga e lebelele boitapološo le boithabišo e le go senya nako. Paulo o ngwaletše Timotheo gore: “Go tlwaetša mmele go hola ganyenyane.” (1 Tim. 4:8) Go oketša moo, Beibele e bolela gore go na le “nako ya go sega” le “nako ya go bina,” gomme e kgothaletša gore motho a ikhutše ka mo go lekanego. (Mmo. 3:4; 4:6) Lega go le bjalo, ge e ba o se šedi, boitapološo le boithabišo di ka go tloša kgauswi le Jehofa. Bjang? Dikotsi tša tšona di ka tšwelela dibopegong tše pedi—mohuta woo o o kgethago le nako yeo o e fetšago go tšona.
12. Ke dilo dife tšeo o swanetšego go di ela hloko ge o kgetha boitapološo le boithabišo?
12 Sa pele, a re bolele ka mehuta ya tšona. Kgonthišega gore o ka kgona go hwetša boitapološo bjo bo swanetšego le boithabišo bjo bo lokilego. Lega go le bjalo, therešo ke gore bontši bja tšona bo kgothaletša dilo tšeo Modimo a di hloilego, go akaretša le bošoro, go dirišana le meoya le boitshwaro bjo bo gobogilego bja tša botona le botshadi. Ka gona, o swanetše go lekodišiša mohuta wa boitapološo le boithabišo bjo o bo kgethago. Mohuta woo o tla go kgoma ka tsela efe? Na o tla go kgothaletša gore o be le moya wa bošoro, phadišano e feteletšego goba botšhaba? (Die. 3:31) Na o senya tšhelete ya gago? Na o ka kgopiša ba bangwe? (Baroma 14:21) Boitapološo le boithabišo bjo o bo kgethago bo dira gore o gwerane le batho ba mohuta mang? (Die. 13:20) Na bo go šušumeletša gore o kganyoge go dira dilo tše fošagetšego?—Jak. 1:14, 15.
13, 14. Ke’ng seo o swanetšego go se ela hloko ge go tliwa tabeng ya nako yeo o e fetšago o itapološa?
13 Le gona o swanetše go hlokomela gore o fetša nako e kaakang o itapološa le go ithabiša. Ipotšiše gore: ‘Na ke fetša nako e ntši ke itapološa moo ke šalago ke na le nako e nyenyane bakeng sa dilo tša moya?’ Ge e ba o ka kgetha go fetša nako e ntši kudu o itapološa le go ithabiša, o tla hwetša gore nako ya gago ya go ikhutša ge e le gabotse ga e go lapološe. Gabotsebotse, batho bao ba fetšago nako e lekanetšego ba itapološa le go ithabiša, ba thabela seo le go feta. Ka baka la’ng? Ka ge ba tseba gore ba thomile ka go dira “dilo tše bohlokwa kudu,” seo se dira gore ba itapološe ntle le go jewa ke matswalo.—Bala Bafilipi 1:10, 11.
14 Le ge go ka bonagala go le bose go fetša nako e ntši o itapološa, go latela tsela yeo go ka go tloša kgauswi le Jehofa. Kgaetšedi yo mongwe wa nywaga e 20 yo a bitšwago Kim, o tseba se go tšwa phihlelong ya gagwe. O re: “Ke be ke dula ke le meletlong. Mafelobekeng a mangwe le a mangwe ke be ke sa dule fase—Labohlano, Mokibelo le Sontaga. Lega go le bjalo, ga bjale ke a bona gore go na le dilo tše dintši tše bohlokwa kudu tšeo motho a swanetšego go di dira. Ka mohlala, ka ge ke le mmulamadibogo, ke tsoga ka iri ya botshelela mesong gore ke ye tirelong ya tšhemo, ka gona nka se kgone go ba pokanong ya segwera go fihlela ka iri ya pele goba ya bobedi ka masa. Ke a tseba gore dipokano tša segwera ga di na phošo, eupša di ka fetoga tšhitišo e kgolo. Go swana le dilo tše dingwe, di swanetše go bewa boemong bja tšona.”
15. Batswadi ba ka thuša bjang bana ba bona gore ba kgethe boithabišo bjo bo lapološago?
15 Batswadi ba swanetše go itlhokomela le go hlokomela bana ba bona nameng, moyeng le maikwelong. Seo se akaretša gore ba be le dinako tša go itapološa. Ge e ba o le motswadi, o se ke wa sola boitapološo ka moka o nagana gore ke bjo bobe. Ka nako e swanago, o swanetše go phema boitapološo bjo bo nago le ditutuetšo tše gobogilego. (1 Bakor. 5:6) Ge e ba o naganišiša e sa le pele ka taba yeo, o tla hwetša boitapološo le boithabišo bjoo ka kgonthe bo tlago go lapološa lapa la gago. * Ka tsela yeo, wena le bana ba gago le tla kgetha tsela yeo e tla le batametšago kgauswi le Jehofa.
DITSWALANO TŠA LAPA
16, 17. Ke boemo bofe bjoo bo kwešitšego batswadi ba bantši bohloko, gomme re tseba bjang gore Jehofa o kwešiša bohloko bja bona?
16 Tswalano magareng ga ngwana le motswadi ke e matla kudu moo Jehofa a ilego a swantšha ka yona ge a bolela kamoo a ratago batho ba gagwe ka gona. (Jes. 49:15) Ka baka leo, ke ga tlhago gore re nyame kudu ge setho se rategago sa lapa se tlogela Jehofa. Kgaetšedi yo mongwe yoo morwedi wa gagwe a ilego a kgaolwa o re: “Ke be ke nyamile kudu. Ke be ke ipotšiša gore: ‘Ke ka baka la’ng a tlogetše Jehofa?’ Ke ile ka ikwa ke le molato, e bile ke ikarabela ka seo.”
17 Jehofa o kwešiša bohloko bjo o bo kwago. ‘Pelo ya gagwe e ile ya kwa bohloko’ ge setho sa pele sa lapa la gagwe la batho se rabela. Le gona o ile a nyama ge batho ba bantši bao ba phetšego pele ga Meetsefula ba be ba rabela. (Gen. 6:5, 6) Bao ba sa kago ba lahlegelwa ke setho sa lapa ka tsela yeo ba ka no se kwešiše bohloko bjoo. Lega go le bjalo, e ka se be gabohlale go dumelela boitshwaro bjo bo fošagetšego bja setho se kgaotšwego sa lapa bo go tloša kgauswi le Jehofa. Ka gona, o ka lebeletšana bjang le bohloko bjoo bo bago gona ge setho sa lapa se tlogela Jehofa?
18. Ke ka baka la’ng batswadi ba se ba swanela go ikwa ba le molato ge ngwana wa bona a tlogela Jehofa?
18 O se ke wa ikwa o le molato ka seo se diregilego. Jehofa o file batho sebaka sa gore ba ikgethele, le gona setho se sengwe le se sengwe sa lapa seo se ineetšego le go kolobetšwa se na le boikarabelo bja go ‘rwala morwalo wa sona.’ (Bagal. 6:5) Se se šalago ke gore Jehofa o lebelela modiradibe e le yena a ikarabelago ka seo a se kgethilego, e sego wena. (Hesek. 18:20) Le gona, o se ke wa bea ba bangwe molato. Hlompha tsela yeo Jehofa a layago batho ba gagwe ka yona. Emeletšana le Diabolo—e sego badiši bao ba gatago megato ya go šireletša phuthego.—1 Pet. 5:8, 9.
19, 20. (a) Ke’ng seo batswadi ba bana bao ba kgaotšwego ba ka se dirago gore ba kgone go lebeletšana le manyami a bona? (b) Ke kholofelo efe yeo batswadi ba bjalo ba nago le yona?
19 Ka lehlakoreng le lengwe, ge e ba o ka kgetha go galefela Jehofa, gona o tla ba o itloša kgauswi le yena. Ge e le gabotse, setho sa lapa seo o se ratago se swanetše go bona gore o rata Jehofa go feta selo le ge e le sefe—go akaretša le tswalano ya lapa. Ka gona e le gore o lebeletšane le boemo bjoo, kgonthišetša gore o dula o le kgauswi le Jehofa. O se ke wa ipea lekatana go bana beno le dikgaetšedi ba Bakriste. (Die. 18:1) Tšhollela maikwelo a gago go Jehofa ka thapelo. (Ps. 62:7, 8) O se ke wa leka go nyaka sehlare sa ntšhirela ka gore o ikgokaganye le setho sa lapa seo se kgaotšwego, mohlomongwe o dira bjalo ka e-mail. (1 Bakor. 5:11) Dula o swaregile ka mediro ya moya. (1 Bakor. 15:58) Kgaetšedi yo go boletšwego ka yena pejana o re: “Ke a tseba gore ke swanetše go dula ke swaregile tirelong ya Jehofa gomme ke dule ke tiile moyeng gore ge e ba morwedi wa ka a boela go Jehofa, ke kgone go mo thuša.”
20 Beibele e re lerato le “holofela tšohle.” (1 Bakor. 13:4, 7) Ga se phošo go nagana gore setho sa lapa seo o se ratago se tla boa. Ngwaga o mongwe le o mongwe, bafoši ba bantši ba a itshola gomme ba boela ka mokgatlong wa Jehofa. Jehofa ga a dule a ba galefetše. Go fapana le seo, “o ikemišeditše go lebalela.”—Ps. 86:5.
KGETHA TSELA E BOHLALE
21, 22. O ikemišeditše go diriša tokologo ya gago ya boikgethelo ka tsela efe?
21 Jehofa o neile motho yo mongwe le yo mongwe tokologo ya go ikgethela. (Bala Doiteronomio 30:19, 20.) Eupša tokologo e bjalo e sepedišana le boikarabelo bjo bogolo kudu. Mokriste yo mongwe le yo mongwe o swanetše go ipotšiša gore: ‘Ke sepela tseleng efe? Na ke dumeletše gore mošomo wa boiphedišo, boitapološo le boithabišo goba ditswalano tša lapa di ntloše kgauswi le Jehofa?’
22 Lerato leo Jehofa a ratago batho ba gagwe ka lona le ka mohla ga le fele. Tsela e tee yeo ka yona re ka itlošago kgauswi le Jehofa ke ge e ba re kgetha go latela tsela e fošagetšego. (Baroma 8:38, 39) Lega go le bjalo, seo ga se sa swanela go direga! Ikemišetše gore o se ke wa dumelele selo se go tloša kgauswi le Jehofa. Sehlogo se se latelago se tla ahlaahla dikarolo tše dingwe tše nne tšeo go tšona o ka bontšhago seo.